Nnwom 73 | Intanɛt So Bible| Wiase Foforɔ Nkyerɛaseɛ\nObi a ɔdɔ Onyankopɔn ani baa ne ho so\n“Ɛkaa ketewaa bi anka mereman” (2)\n“Mefaa ɔhaw mu daa nyinaa” (14)\n‘Kosii sɛ mekɔɔ Onyankopɔn tenabea kronkron no mu’ (17)\nNnebɔneyɛfo gyina nea ɛhɔ yɛ toro (18)\nEye sɛ mɛbɛn Onyankopɔn (28)\nAsaf+ dwom. 73 Ampa, Onyankopɔn ye ma Israel, oye ma wɔn a wɔn koma mu tew.+ 2 Me de, ɛkaa ketewaa bi anka mereman;Ɛkaa kakraa bi anka merehwe ase.+ 3 Efisɛ m’ani beree ahantanfo,*Esiane sɛ, bere biara mihu sɛ nnebɔneyɛfo wɔ asomdwoe.+ 4 Wɔmmrɛ ansa na wɔawu;Wɔwɔ apɔwmuden.*+ 5 Ɔhaw a nkurɔfo fa mu no, ebi nka wɔn,+Na amanehunu a ɛto nnipa nyinaa no, ebi nto wɔn.+ 6 Ɛno nti wɔde ahantan ayɛ kɔnmuade;+Wɔafura awudisɛm sɛ ntama. 7 Wɔn ahonyade* ama wɔn aniwa ayeyɛ akɛse;Wɔanya aboro nea wɔn koma pɛ. 8 Wɔtweetwee nkurɔfo, na wɔkeka nsɛmmɔne;+ Wɔn ahantan nti, wohunahuna nkurɔfo sɛ wɔde nhyɛso bɛba wɔn so.+ 9 Wɔhoahoa wɔn ho kodu soro,Na wɔmoma wɔn ho so wɔ asaase so de wɔn tɛkrɛma keka nea wɔpɛ. 10 Enti Onyankopɔn nkurɔfo de wɔn adwene kɔ wɔn so,Na wɔnom wɔn nsu bebrebe no bi. 11 Wɔka sɛ: “Onyankopɔn bɛyɛ dɛn ahu?+ Enti Ɔsorosoroni no nim biribiara ampa?” 12 Anokwa, saa nnebɔneyɛfo yi, daa wonya no fow.+ Da biara na wɔn ahode redɔɔso.+ 13 Ampa, me komam a matew,Ne me nsa a mahohoro de akyerɛ sɛ me ho nni asɛm no nyinaa yɛ ɔkwa.+ 14 Mefaa ɔhaw mu daa nyinaa;+Minyaa animka anɔpa biara.+ 15 Nanso sɛ mekaa nsɛm a ɛte saa a,Anka ɛbɛkyerɛ sɛ mayi wo nkurɔfo* ama. 16 Mebɔɔ mmɔden sɛ mɛte ase,Nanso na ɛyɛ den ma me, 17 Kosii sɛ mekɔɔ Onyankopɔn tenabea kronkron kɛse no mu;Ɛnna mihuu sɛnea daakye ebewie wɔn. 18 Ampa, wode wɔn gyina nea ɛhɔ yɛ toro.+ Woma wɔhwehwe ase na wɔsɛe pasaa.+ 19 Hwɛ sɛnea wɔn asɛm ayɛ mmɔbɔ mpofirim!+ Hwɛ sɛnea mpofirim, awie wɔn bɔne! 20 O Yehowa, sɛnea obi so dae a onyan ma ɛtetew n’ani so no,Saa ara na sɛ wokeka wo ho a, wobɛma wɔn anuonyam abɔ wɔn.* 21 Me de, me koma dii awerɛhow,+Na midii yaw kɛse wɔ me mu.* 22 Ná mente nneɛma ase na na me nimdeɛ sua;Meyɛe sɛ aboa a onni adwene wɔ w’ani so. 23 Nanso afei de, mɛtena wo nkyɛn daa;Wukura me nsa nifa.+ 24 W’afotu na wode kyerɛ me kwan,+Na akyiri yi, wobɛhyɛ me anuonyam.+ 25 Hena bio na mewɔ wɔ ɔsoro? Minni biribiara ho anigye wɔ asaase so ka wo ho.+ 26 Sɛ me nipadua ne me koma gye ne ho mpo a,Onyankopɔn yɛ me koma botan ne me kyɛfa daa.+ 27 Sɛnea ɛte biara, wɔn a wɔtwe wɔn ho fi wo ho no bɛyera. Wɔn a wofi w’akyi kɔbɔ aguaman* no nyinaa, wobɛsɛe wɔn.*+ 28 Na me de, eye ma me sɛ mɛbɛn Onyankopɔn.+ Awurade Tumfo Yehowa na mede no ayɛ me guankɔbeaSɛ mɛka ne nnwuma nyinaa ho asɛm.+\n^ Anaa “ahohoahoafo.”\n^ Anaa “Wɔn afuru ayeyɛ akɛse.”\n^ Nt., “wo mma awo ntoatoaso.”\n^ Nt., “wubebu wɔn nipaban animtiaa.”\n^ Anaa “Wɔn a wonni nokware mma wo.”\n^ Nt., “wobɛma wɔaka wɔn ano atom.”


Micah 2 NIV – Mika 2 AKCB | Biblica\nMicah 2 NIV – Mika 2 AKCB\nOnipa Ne Onyankopɔn Nhyehyɛe\n1Nnome nka wɔn a wɔfa amumɔyɛ ho adwene,\nwɔn a wɔbɔ pɔw bɔne wɔ wɔn mpa so!\nWɔsɔre anɔpa kodi dwuma no,\nefisɛ wɔwɔ tumi sɛ wɔyɛ.\n2Wɔn ani bere mfuw, na wogye.\nNa afi nso wɔfa.\nWɔde nyansakorɔn gye nkurɔfo afi,\nna wɔn agyapade nso wogye.\n3Enti, sɛnea Awurade se ni,\n“Meredwene amanehunu a etia saa nkurɔfo yi ho\nna worentumi nyi wo ho mfi mu.\nWorentumi nnantew ahantan so bio,\nefisɛ ɛbɛyɛ bere bɔne.\n4Saa da no, nnipa bɛserew mo.\nWɔde saa awerɛhow dwom yi\nbedi mo ho fɛw se:\nwɔakyekyɛ me nkurɔfo ahode mu.\nOgye fi me nsam!\nNa ɔde yɛn mfuw ma akɔnkɔnsafo.’ ”\n6“Monnhyɛ nkɔm,” saa na wɔn nkɔmhyɛfo no ka.\nanimguase rento yɛn.”\n7Mo Yakobfi, so wɔnka se,\n“Awurade Honhom nni boasetɔ ana?\nƆyɛ nneɛma a ɛte sɛɛ ana?\n“Ne nsɛm nyɛ nea nʼakwan teɛ\nno yiye ana?\n8Akyiri no me nkurɔfo asɔre\nte sɛ ɔtamfo.\nMoworɔw ntade pa fi\nwɔn a wɔretwa mu a ɛmfa mo ho,\nma wɔyɛ te sɛ asraafo a wofi akono.\n9Mopam mmea a wɔwɔ me nkurɔfo mu\nfi wɔn afi afɛɛfɛ mu.\nMugye me nhyira\nfi wɔn mma nsam afebɔɔ.\n10Sɔre, fi ha kɔ!\nHa nyɛ faako a wɔhome,\nefisɛ ho agu fi,\nWɔasɛe no, na ɛrenyɛ yiye bio.\n11Sɛ ɔtorofo ne ɔdaadaafo ba bɛka se,\n‘Mɛhyɛ nkɔm ama moanya nsa bebree a’\nɔbɛyɛ odiyifo a saa nkurɔfo yi pɛ.”\nOgye Ho Bɔhyɛ\n12“Mɛboaboa mo nyinaa ano Yakob;\nnokware mɛka Israel nkae no nyinaa abɔ mu.\nMɛka wɔn abɔ mu te sɛ nguan a wogu nguannan mu,\nte sɛ nguankuw a wɔwɔ adidibea;\nnnipa bɛhyɛ beae hɔ manyamanya.\n13Nea obue ɔkwan no bedi wɔn anim;\nwobebu apon no na wɔafi akɔ.\nWɔn Hene no bɛsen adi wɔn anim,\nAKCB : Mika 2


1 Samuel 1 | Intanɛt So Bible| Wiase Foforɔ Nkyerɛaseɛ\n1 Ná ɔbarima bi wɔ hɔ a ofi Ramataim-Sofim,+ Efraim+ bepɔw so a ne din de Elkana.+ Ɔyɛ Suf+ ba Tohu ba Elihu ba Yeroham ba; ɔyɛ Efraimni. 2 Ná ɔwɔ yerenom baanu, obiako din de Hanah, na obiako nso din de Penina. Ná Penina wɔ mma, na Hanah de, onni ba.+ 3 Afe biara, ɔbarima yi fi ne kurom kɔ sɛ ɔrekɔkotow+ na wabɔ afɔre ama asafo Yehowa wɔ Silo.+ Ɛhɔ na na Eli mma baanu, Hofni ne Finehas,+ di Yehowa asɔfo.+ 4 Na da biara a Elkana bɛbɔ afɔre no, ɔma ne yere Penina ne ne mmabarima ne ne mmabea nyinaa kyɛfa, obiara ne ne de;+ 5 na Hanah de, ɔma no kyɛfa biako. Hanah na na ɔdɔ no,+ nanso na Yehowa ato ne yafunu mu.+ 6 Ne kora no nso yii no ahii+ sɛ ɔde behuru ne bo, efisɛ Yehowa ato ne yafunu mu. 7 Saa na na ɔyɛ afe biara;+ bere biara, sɛ ɔforo kɔ Yehowa fie+ a, saa ara na oyi no ahii, ɛno nti osũ, na onnidi. 8 Ɛnna ne kunu Elkana ka kyerɛɛ no sɛ: “Hanah, dɛn nti na wusu, na dɛn nti na wunnidi, na dɛn nti na wo koma abotow?+ Minye mma wo nsen mmabarima du+ anaa?” 9 Bere a wodidii Silo na wɔnom wiei no, Hanah sɔree, nso na ɔsɔfo Eli te agua so Yehowa asɔrefie+ no apongua ho. 10 Ná ɔbea no kra werɛ ahow,+ na ɔbɔɔ Yehowa mpae,+ na osui pii.+ 11 Na ɔkaa ntam+ sɛ: “O asafo Yehowa, sɛ wohwɛ w’afenaa amanehunu+ na wokae me,+ na wo werɛ amfi w’afenaa, na woma w’afenaa ɔbabarima a, ɛnde mede no bɛma Yehowa ne nkwa nna nyinaa, na oyiwan renka ne ti.”+ 12 Bere a ogu so rebɔ mpae tenteenten+ Yehowa anim no nyinaa, na Eli rehwɛ n’ano. 13 Hanah de, ɔkasae ne koma mu,+ na n’ano na ɔbesebesee; ne nne de, wɔante. Nanso Eli buu no sɛ wabow nsã.+ 14 Ɛnna Eli ka kyerɛɛ no sɛ: “Da bɛn na wobɛbow nsã akosi?+ Yi wo nsã no fi w’ani so.” 15 Na Hanah buae sɛ: “Ɛnte saa, me wura! Meyɛ ɔbea a me honhom abotow; bobesa ne mmosã de, mennom bi, na mmom merehwie me kra agu Yehowa anim.+ 16 Mmu w’afenaa ɔbea huhuni,+ efisɛ me haw ne m’awerɛhow dodow mu na makasa abesi sesɛɛ yi.”+ 17 Ɛnna Eli buae sɛ: “Fa asomdwoe kɔ,+ na Israel Nyankopɔn mma wo w’abisade a wode too n’anim no.”+ 18 Na ɔno nso kae sɛ: “Ma w’afenaa nnya w’anim dom.”+ Na osiim kɔe kodidii,+ na n’anim ammotow bio.+ 19 Na wɔsɔree anɔpatutuutu kɔkotow Yehowa anim, na wɔsan baa wɔn fie wɔ Rama.+ Na Elkana kɔɔ ne yere Hanah ho,+ na Yehowa kaee no.+ 20 Na afe kɔ behyiae no, Hanah nyinsɛnee, na ɔwoo ɔbabarima, na ɔtoo no din+ Samuel, efisɛ ɔkae sɛ, “Yehowa nkyɛn na mesrɛɛ+ no.” 21 Bere dui, na ɔbarima Elkana ne ne fiefo nyinaa kɔe sɛ ɔrekɔbɔ afirihyia afɔre ama Yehowa+ de ne bɔhyɛ ade ama.+ 22 Na Hanah de, wankɔ,+ na ɔka kyerɛɛ ne kunu sɛ: “Sɛ abofra no twa nufu+ ara pɛ a, mede no bɛkɔ, na wakopue Yehowa anim, na watena hɔ daa.”+ 23 Ɛnna ne kunu+ Elkana ka kyerɛɛ no sɛ: “Yɛ nea eye w’ani so,+ na tena fie kosi sɛ wubetwa no nufu. Yehowa asɛm ara na ɔmma ɛmmra mu.”+ Na ɔbea no tenaa fie hwɛɛ ne ba kosii sɛ otwaa no nufu.+ 24 Enti bere a otwaa no nufu no, ntɛm ara na ɔfaa no kaa ne ho, na ɔfaa nantwinini a wadi mfe abiɛsa ne esiam efa biako ne bobesa+ ahina mã, na ɔde no baa Yehowa fie wɔ Silo.+ Ná abofra no ka ne ho. 25 Na wokum nantwinini no, na wɔde abofra no brɛɛ Eli.+ 26 Ɛnna ɔbea no kae sɛ: “Me wura, mepa wo kyɛw! Sɛ́ wo kra te ase yi,+ me wura, mene ɔbea a obegyinaa wo nkyɛn ha bɔɔ Yehowa mpae no.+ 27 Abofra yi ho mpae na mebɔe sɛ Yehowa nyɛ m’abisade+ a mede too n’anim no mma me no.+ 28 Na me nso mede no rema Yehowa.+ Ne nna a ɔde bɛtena ase nyinaa, mede no ama Yehowa.” Na ɔkotow Yehowa+ wɔ hɔ.


John 16 NIV – Yohane 16 AKCB | Biblica\nJohn 16 NIV – Yohane 16 AKCB\nAwerɛhow Ne Anigye Wɔ Yɛn Anim\n1“Mereka eyinom nyinaa akyerɛ mo na moatumi agyina pintinn. 2Wɔbɛpam mo afi wɔn asɔredan mu. Na bere bi bɛba a obiara a obekum mo no besusuw sɛ, sɛ ɔyɛ saa a na ɔresom Onyankopɔn. 3Wɔde saa nneɛma yi bɛyɛ mo, efisɛ wonnim Agya no na me nso wonnim me. 4Nanso mereka eyi akyerɛ mo, sɛnea ɛbɛyɛ a sɛ bere no du a, mobɛkae nea meka kyerɛɛ mo no. Mfiase no manka eyi ankyerɛ mo, efisɛ na meka mo ho.”\nHonhom Kronkron Dwumadi\n5“Afei de, merekɔ nea ɔsomaa me no nkyɛn. Nanso mo mu biara mmisaa me se, ‘Ɛhe na worekɔ?’ 6Nea maka akyerɛ mo yi ama mo werɛ ahow. 7Nanso meka nokware kyerɛ mo; eye ma mo sɛ mɛkɔ, efisɛ sɛ mankɔ a ɔboafo no remma mo nkyɛn, nanso sɛ mekɔ a mɛsoma no aba mo nkyɛn. 8Na sɛ ɔba a, ɔbɛma wiasefo ahu wɔn bɔne ne nea ɛyɛ trenee ne Onyankopɔn atemmu. 9Nea wɔka fa bɔne ho no nyɛ nokware, efisɛ wonnye me nni. 10Nea wɔka fa trenee ho no nyɛ nokware, efisɛ merekɔ Agya no nkyɛn na morenhu me bio. 11Saa ara na nea wɔka fa atemmu ho no nso nyɛ nokware, efisɛ wɔabu wiase yi temmufo no atɛn dedaw.\n12“Mewɔ nsɛm pii ka kyerɛ mo, nanso mprempren de, morentumi nte ase. 13Sɛ nokware Honhom no ba a, ɔbɛma moahu nokware no nyinaa. Ɔrenkasa mma ne ho, na mmom nea ɔte no na ɔbɛka, na ɔbɛka nneɛma a ɛbɛba no ho nsɛm akyerɛ mo. 14Ɔbɛhyɛ me anuonyam, efisɛ obetie asɛm biara a meka no na wabɛka akyerɛ mo. 15Biribiara a mʼAgya wɔ no yɛ me dea. Ɛno nti na mekae se Honhom no betie biribiara a meka kyerɛ no na wabɛka akyerɛ mo no.”\nAsuafo No Awerɛhow Bɛdan Anigye\n16“Aka kakraa bi morenhu me, nanso ɛno akyi no ɛrenkyɛ koraa, mubehu me bio.”\n17Asuafo no bi bisabisaa wɔn ho wɔn ho se, “Eyi ase ne dɛn? Ɔreka akyerɛ yɛn se, ‘Aka kakraa bi morenhu me nanso ɛno akyi no, ɛrenkyɛ koraa na moasan ahu me.’ Ɔsan kaa bio se, ‘Efisɛ merekɔ Agya no nkyɛn.’ ” 18Wɔsan bisaa bio se, “Saa asɛm, ‘aka kakra’ yi ase ne dɛn? Yɛnte nea ɔreka yi ase.”\n19Yesu huu sɛ wɔpɛ sɛ wobisa no asɛm a ɔkae no ase no nti ɔka kyerɛɛ wɔn se, “Mekae se, ‘aka kakraa bi morenhu me, nanso ɛno akyi no, ɛrenkyɛ koraa mubehu me bio.’ Eyi ne asɛm a monte ase a enti morebisabisa mo ho mo ho yi? 20Mereka nokware akyerɛ mo; mo werɛ bɛhow na moasu, nanso wiasefo ani begye. Mubedi awerɛhow nanso mo awerɛhow no bɛdan anigye. 21Sɛ ɔbea rebɛwo a, ne werɛ how, efisɛ nʼamanehunu bere adu so, nanso sɛ onya wo a ne werɛ fi ne yaw, efisɛ nʼani gye sɛ wawo onipa aba wiase. 22Saa ara na ɛte wɔ mo ho. Mprempren yɛ mo awerɛhow bere, nanso mehu mo bio ama mo ani agye na obi rentumi nnye saa anigye no mfi mo nsam. 23Sɛ saa da no du a moremmisa me biribiara. Mereka nokware akyerɛ mo, Agya no de biribiara a mode me din bebisa no bɛma mo. 24Ebesi saa bere yi momfaa me din mmisaa biribiara da. Mummisa na wɔde bɛma mo na mo anigye awie pɛyɛ.\nWiase So Nkonimdi\n25“Menam mmebu mu na maka eyinom akyerɛ mo. Nanso bere bi bɛba a merenkasa wɔ mmebu mu bio, na mmom mɛka biribiara a ɛfa Agya no ho no pefee akyerɛ mo. 26Sɛ saa da no du a mode me din bebisa no biribiara a ɛho hia mo. Menka se me na mebisa Agya no ama mo, 27efisɛ Agya no ankasa dɔ mo. Ɔdɔ mo, efisɛ modɔ me na moagye adi sɛ mifi Onyankopɔn nkyɛn na mebae. 28Mifi Agya no nkyɛn na mebaa wiase; na afei merefi wiase akɔ Agya no nkyɛn.”\n29Nʼasuafo no ka kyerɛɛ no se, “Afei de, wokasa pefee ma yɛte wo ase. 30Yɛahu sɛ wunim biribiara; ɛho nhia sɛ obi bisa wo nsɛm. Eyi ama yɛagye adi sɛ wufi Onyankopɔn nkyɛn.”\n31Yesu buaa wɔn se. “Afei de, mugye di ana? 32Bere bi rebedu; na mpo adu dedaw a mo nyinaa bɛbɔ ahwete na obiara akɔ nʼankasa fi na aka me nko. Nanso ɛrenka me nko efisɛ Agya no ka me ho.\n33“Maka eyinom akyerɛ mo na moanya asomdwoe wɔ me mu. Mubehu amane wɔ wiase. Nanso munnyina pintinn! Madi wiase so nkonim!”\nAKCB : Yohane 16


Exodus 17 | Intanɛt So Bible| Wiase Foforɔ Nkyerɛaseɛ\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Ashaninka Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik Emberá (Northern) English Estonian Ewe Fijian Filipino Sign Language Finnish French French Sign Language Ga Galician Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Latvian Lingala Lithuanian Luganda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Motu Mozambican Sign Language Myanmar Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Huallaga Huánuco) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xavante Xhosa Yoruba Zambian Sign Language Zimbabwe Sign Language Zulu\nWonwiinwii wɔ Horeb sɛ wonnya nsu nnom (1-4)\nNsu fii ɔbotan mu bae (5-7)\nAmalekfo bɛtow hyɛɛ wɔn so, nso wodii nkogu (8-16)\n17 Israel asafo nyinaa tu fii Sin sare no so.+ Sɛ wotu fi ha a, na wɔkɔ baabi foforo sɛnea Yehowa bɛka sɛ wɔnyɛ no,+ na akyiri yi wɔkɔsoɛɛ Refidim.+ Nanso na nsu nni hɔ a ɔman no bɛnom. 2 Enti ɔman no ne Mose hamee,+ na wɔkae sɛ: “Ma yɛn nsu nnom.” Na Mose ka kyerɛɛ wɔn sɛ: “Adɛn nti na mo ne me reham? Adɛn nti na mokɔ so sɔ Yehowa hwɛ?”+ 3 Ná osukɔm de nkurɔfo no wɔ hɔ, enti ɔman no nwiinwii tiaa Mose sɛ:+ “Adɛn nti na woayi yɛn afi Egypt aba ha sɛ osukɔm mmekunkum yɛne yɛn mma ne yɛn nyɛmmoa?” 4 Ɛnna Mose su frɛɛ Yehowa sɛ: “Dɛn na menyɛ ɔman yi? Aka kakraa bi na wɔasiw me abo!” 5 Afei Yehowa ka kyerɛɛ Mose sɛ: “Fa poma a wode bɔɔ Asubɔnten Nil mu no kura;+ fa Israel mpanyimfo no bi ka wo ho, na di ɔman no anim kɔ. 6 Hwɛ, megyina w’anim wɔ Horeb botan so. Fa poma no bɔ ɔbotan no, na nsu befi mu aba ama ɔman no anom.”+ Mose yɛɛ saa wɔ Israel mpanyimfo no anim. 7 Na ɔfrɛɛ hɔ Masa*+ ne Meriba,*+ efisɛ ɛhɔ na Israelfo no ne Mose hamee, na ɛhɔ na wɔsɔɔ Yehowa hwɛe.+ Wobisae sɛ: “Yehowa wɔ yɛn mu anaa onni yɛn mu?” 8 Ɛno akyi Amalekfo+ ne Israelfo bɛkoe wɔ Refidim.+ 9 Ɛnna Mose ka kyerɛɛ Yosua+ sɛ: “Paw mmarima ma wɔne Amalekfo nkɔko. Ɔkyena mekura nokware Nyankopɔn no poma no akogyina koko no so.” 10 Na Yosua yɛɛ nea Mose ka kyerɛɛ no no pɛpɛɛpɛ.+ Ɔne Amalekfo no kɔkoe, na Mose ne Aaron ne Hur+ foro kogyinaa koko no so. 11 Sɛ Mose ma ne nsa so kɔ soro a, na Israelfo no redi nkonim, nanso sɛ ogyaa ne nsa mu ba fam a, na Amalekfo no redi nkonim. 12 Bere a Mose nsa gyenee no, Aaron ne Hur faa ɔbo de no tenaa so, na wosusoo ne nsa mu. Ná ɔbaako wɔ benkum na ɔbaako nso wɔ nifa, na ne nsa amma fam kosii sɛ owia kɔtɔe. 13 Enti Yosua de sekan dii Amalek ne ne dɔm so nkonim.+ 14 Afei Yehowa ka kyerɛɛ Mose sɛ: “Kyerɛw eyi wɔ nhoma no mu na ɛnkae mo, na si so dua kyerɛ Yosua sɛ, ‘Mɛpopa Amalekfo, na wɔrenkae wɔn bio da wɔ ɔsoro ase.’”+ 15 Mose sii afɔremuka na ɔtoo din Yehowa-Nisi,* 16 na ɔkae sɛ: “Esiane sɛ wɔama wɔn nsa so atia Yah+ ahengua nti, Yehowa ne Amalek bɛko wɔ wɔn awo ntoatoaso nyinaa mu.”+\n^ Ɛkyerɛ, “Sɔhwɛ.”\n^ Ɛkyerɛ, “Akasakasa.”\n^ Ɛkyerɛ, “Yehowa Ne Me Frankaa.”


John 15 NIV - Yohane 15 ASCB\nYesu Na Ɔyɛ Nokorɛ Bobe No\n1“Mene nokorɛ bobe no, na mʼAgya ne okuafoɔ no. 2Dua aban biara a ɛnso aba no, ɔtwa twene, na dua aban biara a ɛso no, ɔyiyi ho na aso aba bebree. 3Me nsɛm a maka akyerɛ mo no ama mo ho ate dada. 4Montena me mu na me nso mentena mo mu. Dua aban biara ankasa rentumi nso aba gye sɛ ɛfam ne dutan ho. Saa ara nso na morentumi nso aba gye sɛ mote me mu.\n5“Mene bobe no; na mone dua aban no. Obiara a ɔte me mu na mete ne mu no bɛso aba bebree; sɛ mokwati me a, morentumi nyɛ hwee. 6Obiara a ɔntena me mu no te sɛ dua aban a wɔatwa ato atwene a ɛho nni mfasoɔ; ɛwo a, wɔboaboa ano de gu ogya mu hye. 7Sɛ mote me mu na me nsɛm nso tena mo mu a, ɛnneɛ biribiara a mopɛ a mobɛbisa no, wɔde bɛma mo. 8Wɔn a wɔyɛ mʼasuafoɔ nokorɛ mu no so aba bebree de hyɛ mʼAgya animuonyam.\n9“Sɛdeɛ Agya no dɔ me no, saa ara nso na me nso medɔ mo, Montena me dɔ mu. 10Sɛ modi mʼahyɛdeɛ so a, mobɛtena me dɔ mu sɛdeɛ madi mʼAgya ahyɛdeɛ so na ɛno enti ɔda so dɔ me no. 11Maka yeinom nyinaa akyerɛ mo sɛdeɛ ɛbɛyɛ a mobɛnya mʼanigyeɛ no bi na ama mo anigyeɛ awie pɛyɛ. 12Mʼahyɛdeɛ ne sɛ, monnodɔ mo ho mo ho sɛdeɛ medɔ mo no. 13Ɔdɔ biara nsene sɛ obi bɛwu ama ne nnamfonom. 14Sɛ modi deɛ mehyɛ mo sɛ monyɛ no so a, na moyɛ me nnamfonom. 15Memfrɛ mo nkoa bio, ɛfiri sɛ, akoa nnim deɛ ne wura reyɛ. Mmom, mefrɛ mo nnamfo, ɛfiri sɛ, maka biribiara a mete firii mʼAgya no nkyɛn akyerɛ mo. 16Ɛnyɛ mo na moyii me; me na meyii mo na memaa mo adwuma sɛ monkɔyɛ na monso aba pa bebree. Na biribiara a mode me din bɛbisa Agya no no, ɔde bɛma mo. 17Yei na mehyɛ mo; monnodɔ mo ho.\nEwiase Tan Asuafoɔ No\n18“Sɛ ewiase tane mo a, monkae sɛ me na ɛtanee me kane ansa na ɛretane mo. 19Sɛ mote ase ma ewiase a, ɛnneɛ ewiase bɛdɔ mo sɛ wɔn a wɔyɛ ne dea. Nanso, meyii mo firii ewiasefoɔ mu, ɛno enti, monyɛ ewiasefoɔ bio; yei enti na ewiasefoɔ tan mo no. 20Monkae asɛm a meka kyerɛɛ mo no: ‘Akoa nsene ne wura.’ Sɛ wɔtan me a, mo nso, wɔbɛtan mo; sɛ wɔtie mʼasɛm a meka no a, mo nso, wɔbɛtie mo. 21Esiane sɛ moyɛ me dea enti na wɔbɛtaa mo, ɛfiri sɛ, wɔnnim Onyankopɔn a ɔsomaa me no. 22Sɛ memmɛkaa asɛm biara nkyerɛɛ wɔn a, anka wɔrenni bɔne ho fɔ. Afei deɛ wɔnni wɔn bɔne ho anoyie biara. 23Obiara a ɔtan me no tan mʼAgya nso. 24Sɛ manyɛ nnwuma a obiara nyɛɛ bi da no wɔ wɔn mu a, anka wɔrenni bɔne ho fɔ; nanso wɔahunu deɛ meyɛeɛ, nso wɔtan me ne mʼAgya. 25Ɛsɛ sɛ yei ba mu sɛdeɛ ɛbɛyɛ a deɛ wɔatwerɛ wɔ wɔn Mmara no mu a ɛka sɛ, ‘Wɔtan me kwa’ no bɛba mu.\n26“Mɛsoma ɔboafoɔ a ɔyɛ nokorɛ Honhom a ɔfiri Agya no nkyɛn no aba mo nkyɛn na wabɛdi me ho adanseɛ akyerɛ mo. 27Na mo nso mobɛdi me ho adanseɛ, ɛfiri sɛ, me ne mo na ɛwɔ hɔ firi ahyɛaseɛ pɛɛ.”\nASCB : Yohane 15


Atoyerɛnkyɛm Ber Mu Mboa: Sɛ Atoyerɛnkyɛm Si A, Ɔdɔ Kenyan Hɛn Ma Yɛyɛ Biribi\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Cebuano Chichewa Chinese Cantonese (Simplified) Chinese Mandarin (Simplified) Chinese Mandarin (Traditional) Chitumbuka Croatian Czech Dangme Danish Dutch Efik English (Borɔfo) Estonian Ewe (Awona) Finnish French Georgian German Greek Haitian Creole Hiligaynon Hindi Hungarian Icelandic Iloko Indonesian Italian Japanese Kannada Kinyarwanda Kirundi Korean Lithuanian Malagasy Malay Malayalam Marathi Mfantse Mongolian Nahuatl (Central) Nepali Norwegian Nzema Oromo Pangasinan Papiamento (Aruba) Persian Polish Ponapean Portuguese Punjabi Rarotongan Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swedish Tagalog Tahitian Tamil Tarascan Tatar Tigrinya Totonac Tsonga Turkish Twi Tzeltal Tzotzil Ukrainian Urdu Valencian Xhosa Yoruba (Alata) Zapotec (Lachiguiri) Zulu\nWɔ ahohia mber mu no, Jehovah Adasefo dze mboa ma hɔn mfɛfo agyedzifo nye afofor. Wɔyɛ iyi dze kyerɛ hɔn dɔ, adze a ɔyɛ nokwar Christianfo hɔn ahyɛnsewdze.—John 13:35.\nDza odzidzi do yi yɛ kyerɛwtohɔ kakraabi a ɔkyerɛ mboa a yɛdze ama wɔ abosoom 12 ntamu, ofitsi afe 2011 besi afe 2012 finimfin hɔ beebi. Kyerɛwnsɛm mu awerɛkyekyer a yɛdze kã mboa no ho aber nyina dze ma no nnkã kyerɛwtohɔ yi ho. Hɛn edwumayɛbea nkorbata no paw Atoyerɛnkyɛm Ber mu Egyinatukuw ma wɔyɛ dɛm mboa ahorow yi ho nhyehyɛɛ. Afei so, asafo ahorow a ɔbembɛn bea a atoyerɛnkyɛm no esi no dze hɔn ho hyɛ mboa no mu aber nyina.\nJapan: Wɔ March 11, 2011 no, asaasewosow bi sii wɔ Japan etsifi afamu, na iyi dze nsuyirii so bae. Atoyerɛnkyɛm yi kãa nyimpa ɔpehaha pii. Jehovah Adasefo a wɔwɔ wiadze mfɛndzanan nyina fi ayamuyie mu dze hɔn sika, nyimdzee, nye hɔn ahodze boae maa wosiesiee dza asɛɛ no. Hwɛ hɛn video a ɔkyerɛ mboa a yɛdze kɛmae aber a asaasewosow bi sii wɔ Japan no.\nBrazil: Nsuyirii, asaasedwuruw, nye dɛtsedwuruw kunkum nyimpa ɔhaha pii. Dza Jehovah Adasefo yɛe wɔ iyi ho nye dɛ, wɔdze edziban a ɔnnsɛɛ ntsɛm tɔɔn 42, nsu mbɔdambɔ 20,000, ntar tɔɔn 10, semina na dza ɔkekã ho tɔɔn 5, ndur nye ndzɛmba afofor pii kɔr bea a atoyerɛnkyɛm no esi no.\nCongo (Brazzaville): Aber a topaa bi towee no, Jehovah Adasefo hɔn efie 4 sɛɛe, na Adasefo afofor 28 so hɔn efie kɔr kyew. Wɔdze edziban nye ntar kɛmaa hɔn a hɔn ho akã no, na Adasefo a wɔwɔ apaamu hɔ no maa mbusua a atoyerɛnkyɛm no kãa hɔn no bɛtsenaa hɔn efie.\nCongo (Kinshasa): Wɔdze ndur maa nyimpa a woenya ayamutu. Aber a nsu kɛse bi tɔree yirii sɛɛ nkorɔfo ndzɛmba no, wɔdze ntar kɛmaa hɔn. Wɔdze ndur, aba a wodua, nye ntar tɔɔn pii kɛmaa nyimpa a woeguan efi hɔn man mu osian akodzi ntsi.\nVenezuela: Nsu kɛse bi a ɔtɔree maa nsuyirii nye dɛtsedwuruw sii. Atoyerɛnkyɛm ber mu egyinatukuw boaa Adasefo 288 a atoyerɛnkyɛm no kãa hɔn no. Wosisii efie afofor bɔbor 50. Nkyii so, atoyerɛnkyɛm ber mu egyinatukuw roboa hɔn a wɔtsetse mbea a Lake Valencia tum yir haw hɔn no.\nPhilippines: Ehum kɛse bi dze nsuyirii baa ɔman ne fã bi. Hɛn nkorbata a ɔhwɛ hɔ no dze edziban nye ntar pii monaa hɔn a hɔn ho akã no, na aber a nsuyirii no gyaae no, Adasefo no boae ma wosiesiee hɔ.\nCanada: Aber a ogya bi hyeew kwaa kɛse bi wɔ Alberta no, Slave Lake Asafo no nsa kãa ntoboa pii fii Adasefo a wɔwɔ apaamu hɔ no hɔ dɛ wɔmfa mboa nsiesie ndzɛmba. Osiandɛ nna asafo yi nnhia sika pii yi nyinara ntsi, wɔdze bɛyɛ sika yi ne fã kɔboaa mbea afofor a atoyerɛnkyɛm esisi wɔ wiadze n’afã afofor.\nCôte d’Ivoire: Ansaana ɔkõ bi ribesi, aber a ɔkõ no rokɔ do, nye ɔkõ no ekyir no, wɔmaa hɔn a woehia hɔn no nsa kãa amonadze, bea a wɔbɛda, nye eduyɛ.\nFiji: Osian nsuyirii kɛse bi a nsutɔree bi dze bae no ntsi, Adasefo mbusua 192 a nsuyirii no kãa hɔn no hweer hɔn nhaban, dza wodzi, hɔn sika nye hɔn edwuma. Wɔkɛmaa hɔn atoyerɛnkyɛm ber mu edziban.\nGhana: Wɔkɛmaa hɔn a nsuyirii sɛɛ hɔn ndzɛmba wɔ ɔman no no bokã afamu no edziban nye aba a wobodua, na wɔmemaa hɔn efie afofor so.\nUnited States: Wɔ amantɔw ahorow ebiasa mu no, ehum akɛse bi sɛɛ Adasefo efie 12, na ɔmaa hɔn efie 66 so kɔr kyew. Ɔwɔ mu dɛ hɔn a nna hɔn ho akã no mu fã kɛsenara wɔ nhyeɔranse (insurance) dze, naaso wɔyɛɛ nhyehyɛɛ dze sika kɔboaa hɔn.\nArgentina: Jehovah Adasefo asafo ahorow kɔboaa hɔn a wɔtsetse ɔman no n’anaafo afamu no, aber a nsõ fir ogyabepɔw mu sɛɛ hɔn efie no.\nMozambique: Wɔdze edziban kɛmaa nyimpa bɔbor 1,000 a ɔpɛ dzendzen sii wɔ hɔn kurow mu no.\nNigeria: Wɔdze sika afamu mboa kɛmaa Adasefo eduonu anan bi a wopiraa dzendzenndzen wɔ bɔɔs akwanhyia bi mu no. Bio so, wɔsan dze mboa kɛmaa nyimpa pii a wɔtse ɔman no n’etsifi afamu a osian ɔsom nye ebusua ntamu wentwiwentwi ntsi wɔahwer hɔn efie no.\nBenin: Wɔdze ndur, ntar, ntontombuw, nsupa, nye dabew maa hɔn a nsuyirii kɛse bi kãa hɔn no.\nDominican Republic: Aber a mframa gyampaturdu a ne dzin dze Irene tui n’ekyir no, asafo ahorow a wɔwɔ apaamu hɔ no kɔboae maa wosiesiee adan a asɛɛsɛɛ no, na wɔdze ndzɛmba ahorow so kɔboae.\nEthiopia: Wɔ mbea ahorow ebien bi a ɔpɛ dzendzen bi sii nye bea kor so a nsu yirii faa hɔ no, wɔdze sika kɔboaa hɔn a hɔnho akã no dze dzii hɔn ehiadze ho dwuma.\nKenya: Wɔdze sika afamu mboa kɛmaa hɔn a ɔpɛ dzendzen esi hɔn kurow mu no.\nMalawi: Wɔdze mboa kɛmaa hɔn a ɔkõ ntsi woetu efi hɔn kurow mu akɛtsena bea a ne dzin dze Dzaleka no.\nNepal: Asaasedwuruw bi sɛɛ Ɔdasefo bi ne fie pasaa. Wɔpɛɛ beebi a ɔbɛda wɔ ber tsiabaa mu maa no, na asafo a ɔwɔ apaamu hɔ no dze mboa a ohia maa no.\nPapua New Guinea: Nyimpa bi dze enyidaho hyeew Adasefo baawɔtwe bi hɔn efie. Wɔyɛɛ nhyehyɛɛ sii fofor maa hɔn.\nRomania: Nsuyirii bi maa Adasefo bi hweer hɔn efie. Wɔboaa hɔn ma wosisii efie afofor.\nMali: Wɔdze sika fi Senegal a ɔbɛn hɔ no kɛmaa nyimpa binom, a worihyia edzibankɔm osian ɔpɛ a osii ma woenntwa ndɔbaa papa biara ntsi no.\nSierra Leone: Adasefo adatserfo a wofi France dze eduyɛ ho mboa kɛmaa Jehovah Adasefo a wɔtsetse mbea a nna akodzi esi no.\nThailand: Nsuyirii kɛse bi sɛɛ ndzɛmba pii wɔ amansin pii mu. Atoyerɛnkyɛm ber mu mboakuw yɛɛ efie ahorow 100 nye Ahendzi Asa ahorow 6 yie, na wosiesiee ho so.\nCzech Republic: Aber a nsuyirii bi sɛɛ efie ahorow pii wɔ Czech Republic ekyir no, Adasefo a wɔwɔ Slovakia nyaa atoyerɛnkyɛm ber mu mboa no mu kyɛfa.\nSri Lanka: Wɔaka kakraabi ma woeewie atoyerɛnkyɛm ber mu mboa a wɔdze risiesie dza tsunami bi sɛɛ no no nyinara.\nSudan: Wɔdze edziban, ntar, mpaboa, nye rɔba a wɔdze si dan kɛmaa Jehovah Adasefo a wɔwɔ ɔman no mu a akodzi ntsi woeguan efi hɔn efie mu no.\nTanzania: Aber a nsuyirii bi sii no, mbusua 14 na wɔhweer hɔn ndzɛmba. Asafo ahorow a ɔwɔ apaamu hɔ no dze ntar nye efie ndzɛmba kɔboaa mbusua yi. Fie kor dze, wosii no fofor.\nZimbabwe: Ɔpɛ ama ɔkɔm esi ɔman no ne fã bi. Wɔdze edziban nye sika akɛma hɔn a iyi akã hɔn no.\nBurundi: Wɔdze atoyerɛnkyɛm ber mu mboa a eduyɛ kã ho akɛma hɔn a osian akodzi ntsi woeguan efi hɔn man mu no.\nPhilippines Ehum Gyampaturdu No—Gyedzi Dzi Hu Do Konyim\nMboa A Wɔdze Kɛmae Aber A Ehum Gyampaturdu A Wɔfrɛ No Sandy Tui No—Ɔdɔ Reyɛ Edwuma


Забур 10 CARS - Nnwom 10 ASCB\n1Adɛn enti, Ao Awurade, na wogyina akyirikyiri saa?\nAdɛn enti na wode wo ho ahinta wɔ amanehunu mmerɛ mu yi?\n2Ɔmumuyɛfoɔ de ahantan taataa mmɔborɔfoɔ,\nwɔn a mfidie a wɔasunsum yi wɔn.\n3Ɔde deɛ nʼakoma hwehwɛ hoahoa ne ho;\nɔhyira ɔdifodepɛfoɔ, na ɔyi Awurade ahi.\n4Ahantan enti, omumuyɛfoɔ nhwehwɛ Awurade;\nna Onyankopɔn nni ne nsusuiɛ nyinaa mu.\n5Nʼakwan nyinaa mu, ɔdi yie;\nɔma ne ho so, na wo mmara mfa ne ho;\nna ɔdi nʼatamfoɔ nyinaa ho fɛw.\n6Ɔka kyerɛ ne ho sɛ: “Biribiara mma me nhinhim;\nmʼani bɛgye daa, na merenkɔ amanehunu mu da.”\n7Nnome, atorɔ ne ahunahuna ahyɛ nʼanom ma;\nƆhaw ne mmusuo hyɛ ne tɛkrɛma ase.\n8Ɔtɛ wɔ nkuraase;\nɔfiri atɛeɛ kum deɛ ɔnnim hwee,\nna ɔhwɛ wɔn a ɔrepɛ wɔn akum wɔn.\n9Ɔte sɛ gyata a wahinta;\nɔtɛ sɛ ɔbɛkyere mmɔborɔni;\nɔkyere wɔn twe wɔn ase de wɔn kɔ ne bɔn mu.\n10Ɔdwerɛ wɔn a ɔkyere wɔn no ma wɔtɔ baha;\nna ɔde nʼahoɔden ka wɔn hyɛ.\n11Ɔka kyerɛ ne ho sɛ, “Onyankopɔn werɛ afi;\nwayi nʼani afiri so na ɔnhunu.”\n12Sɔre, Awurade! Ma wo nsa so, Ao Onyankopɔn.\nMma wo werɛ mfiri wɔn a wɔnni aboafoɔ.\n13Adɛn enti na omumuyɛfoɔ yi Onyankopɔn ahi?\nAdɛn enti na ɔka kyerɛ ne ho sɛ,\n“Ɔremfrɛ me akontabuo so?”\n14Nanso wo, Ao Onyankopɔn, wohunu amanehunu ne ɔhaw;\nna wayɛ wʼadwene sɛ wobɛhwɛ.\nMmɔborɔni de ne ho ma wo;\nwo na woyɛ awisiaa ɔboafoɔ.\n15Bubu omumuyɛfoɔ ne ɔbɔnefoɔ aprɛ;\nfrɛ no na ɔmmɛbu nʼamumuyɛ ho nkontaa,\namumuyɛ a anka wɔrenhunu no.\n16Awurade yɛ ɔhene daa nyinaa;\namanaman no bɛyera nʼasase so.\n17Ao Awurade, wotie awiɛmfoɔ adesrɛ;\nwohyɛ wɔn nkuran, na wotie wɔn sufrɛ,\n18na wodi ma awisiaa ne deɛ wɔhyɛ ne soɔ\nsɛdeɛ ɛbɛyɛ a ɔdasani a ɔfiri asase so\nrenhunahuna obiara bio.\nASCB : Nnwom 10


Tiago 4 OL - Yakobo 4 ASCB\n1Ɔko ne akasakasa a asi mo mu yi firi he? Ɛfiri mo ara mo akɔnnɔ a ɛne mo onipadua di asie no. 2Morepɛ nneɛma bi nanso morentumi nnya, ɛno enti moayɛ mo adwene sɛ mobɛdi awu. Mo ani abere dendeenden repɛ nneɛma bi, nanso mo nsa nka, enti akasakasa ne ɔko nam so ba. Deɛ morehwehwɛ no, mo nsa renka ɛfiri sɛ, mommisa Onyankopɔn. 3Na sɛ mobisa koraa nso a, mo nsa renka, ɛfiri sɛ, mowɔ adwemmɔne. Mobisa nneɛma a ɛyɛ mo akɔnnɔdeɛ.\n4Nnipa a monni gyidie! Monnim sɛ, sɛ mofa ewiase adamfo a, na moyɛ Onyankopɔn atamfoɔ? Obiara a ɔpɛ sɛ ɔyɛ ewiase adamfo no dane Onyankopɔn ɔtamfoɔ. 5Mosusu sɛ Atwerɛsɛm a ɛka sɛ, “Ninkunutwe ahyɛ honhom a Onyankopɔn de ahyɛ yɛn mu no ma” no wɔkaa no kwa? 6Nanso, adom a Onyankopɔn dom yɛn no dɔɔso yie. Na Atwerɛsɛm no ka sɛ,\n“Onyankopɔn si ahantanfoɔ kwan,\n7Enti, momfa mo ho nhyɛ Onyankopɔn ase. Monsi ɔbonsam kwan, na ɔbɛdwane afiri mo ho. 8Mommɛn Onyankopɔn, na ɔno nso bɛbɛn mo. Monhohoro mo nsa ho, mo nnebɔneyɛfoɔ! Monte mo akoma mu, mo a mo adwene yɛ ntanta! 9Monni awerɛhoɔ, monsu, na montwa agyaadwoɔ; momma mo sereɛ nnane su, na mo anigyeɛ nnane awerɛhoɔ. 10Mommrɛ mo ho ase mma Awurade, na ɔbɛma mo so.\nAtemmuo Ne Kɔkɔbɔ\n11Me nuanom, monnnidi mo ho nsekuro. Obiara a ɔkasa tia ne nua anaa ɔbu no atɛn no, kasa tia Mmara no. Na sɛ wobu Mmara no atɛn a, na ɛkyerɛ sɛ, afei deɛ wonni Mmara no so. 12Onyankopɔn nko na ɔma mmara na ɔbu atɛn. Ɔno nko na ɔgye nkwa na ɔsɛe. Wone hwan a wobu wo yɔnko atɛn?\n13Mo a moka sɛ, “Ɛnnɛ anaa ɔkyena yɛbɛtu kwan akɔ kuro bi so akɔdi afe akɔyɛ adwuma, apɛ sika” no, montie me. 14Monnim deɛ ɛbɛto mo ɔkyena: Mote sɛ huhuro a ɛba mmerɛ tiawa bi na ayera. 15Asɛm a ɛsɛ sɛ moka ne sɛ, “Sɛ Awurade pɛ a, yɛbɛyɛ yei anaa yei.” 16Nanso, seesei mohoahoa mo ho de mo nsa si mo bo; saa ahohoahoa no nyinaa yɛ bɔne. 17Enti, deɛ ɔnim papayɛ na ɔnyɛ no, ɛyɛ bɔne ma no.\nASCB : Yakobo 4


Yosua somaa akwansrafo baanu kɔɔ Yeriko (1-3)\nRahab de akwansrafo no siei (4-7)\nWɔhyɛɛ Rahab bɔ (8-21a)\nWɔde hama kɔkɔɔ yɛɛ adanse (18)\nAkwansrafo no san kɔɔ Yosua nkyɛn (21b-24)\n2 Afei Nun ba Yosua somaa mmarima baanu kodɛɛ fii Sitim+ sɛ akwansrafo.* Ɔka kyerɛɛ wɔn sɛ: “Monkɔ nkɔhwɛ sɛnea asaase no te, ɛnkanka Yeriko kurow no.” Enti wosiim kɔe, na wokoduu tuutuuni bi a ne din de Rahab+ fi, na wɔsoɛɛ hɔ. 2 Na nkurɔfo kɔka kyerɛɛ Yeriko hene sɛ: “Hwɛ! Israelfo mmarima bi awia wɔn ho aba ha anadwo yi rebɛhwɛ sɛnea yɛn asaase yi te.” 3 Ɛnna Yeriko hene soma kɔka kyerɛɛ Rahab sɛ: “Yi mmarima a wɔabɛsoɛ wo fi ha no bra, na wɔawia wɔn ho aba ha sɛ wɔrebɛhwɛ sɛnea yɛn asaase no nyinaa te.” 4 Nanso ɔbea no de mmarima baanu no siei. Ɛnna ɔkae sɛ: “Ampa, mmarima no baa me nkyɛn, nanso minnim baabi a wofi. 5 Esum durui a wɔrebɛto kurow no pon mu no, mmarima no pue kɔe, nanso minnim baabi a wɔfae. Monyɛ ntɛm nni wɔn akyi, na mobɛto wɔn.” 6 (Nso na ɔde wɔn kɔ ɔdan no atifi de wɔn akosie asaawa nnua bi a wɔahyehyɛ wɔ atifi hɔ no mu.) 7 Enti ɔhene nkurɔfo no de wɔn ani kyerɛɛ baabi a wotwa Yordan no,+ na wodii wɔn akyi. Bere a ɔhene nkurɔfo no pue kɔe ara pɛ na wɔtoo kurow no pon mu. 8 Ansa na mmarima a wɔwɔ ɔdan no atifi bɛda no, ɔbea no foro kɔɔ wɔn nkyɛn. 9 Na ɔka kyerɛɛ wɔn sɛ: “Minim sɛ Yehowa de asaase yi bɛma mo,+ na mo ho hu atɔ yɛn so.+ Mo nti, asaase yi sofo nyinaa abɔ hu,+ 10 efisɛ yɛate sɛnea Yehowa maa Ɛpo Kɔkɔɔ no yowee wɔ mo anim bere a mufi Egypt reba no,+ ne nea mode yɛɛ Amorifo ahemfo baanu, Sihon+ ne Og+ a mosɛee wɔn wɔ Yordan agya* no. 11 Bere a yɛtee no, yɛn koma tui, na mo nti obiara abɔ hu, efisɛ Yehowa mo Nyankopɔn yɛ ɔsoro a ɛwɔ soro ne asaase a ɛwɔ fam yi Nyankopɔn.+ 12 Afei mesrɛ mo, monka me ntam Yehowa din mu sɛ, ɔdɔ a enni huammɔ a mada no adi akyerɛ mo nti, mo nso mobɛda ɔdɔ a enni huammɔ adi akyerɛ me papa fifo. Na momma me adanse* a ɛkyerɛ sɛ mubedi mo asɛm so. 13 Munnye me papa ne me maame ne me nua mmarima ne me nua mmea ne wɔn fifo nyinaa. Munnye yɛn na yɛanwuwu.”*+ 14 Ɛnna mmarima no ka kyerɛɛ no sɛ: “Sɛ́ mubewu de, anka yɛde yɛn nkwa* betwa so! Sɛ moamma obiara anhu nea enti a yɛbaa ha, na Yehowa de asaase yi ma yɛn a, yɛn nso yɛbɛda ɔdɔ a enni huammɔ adi akyerɛ mo na yɛadi mo nokware.” 15 Afei ɔbea no maa wɔn hama ma wɔde faa mfɛnsere mu sii fam, efisɛ na ne dan si kurow no fasu so. Ɔfasu no so na na ɔte.+ 16 Na ɔka kyerɛɛ wɔn sɛ: “Monkɔ bepɔw so na momfa mo ho nsie nnansa, na wɔn a wɔrehwehwɛ mo no anhu mo. Sɛ wɔn a wɔrehwehwɛ mo no san ba a, na moakɔ mo kwan.” 17 Ɛnna mmarima no nso ka kyerɛɛ no sɛ: “Sɛ ntam a woama yɛaka yi bɛyɛ adwuma a,+ 18 yɛba asaase yi so a, gye sɛ yehu sɛ wode hama kɔkɔɔ yi asɛn mfɛnsere a worema yɛafa mu yi ho. Ma wo papa ne wo maame ne wo nuanom ne wo papa fifo nyinaa mmɛka wo ho wɔ ofie ha.+ 19 Obiara a obefi wo fi yi mu akɔ abɔnten no, sɛ owu a, ɔno ara na ayɛ,* na yɛrenni fɔ. Na obiara a ɔbɛtena wo nkyɛn wɔ ofie ha de, sɛ bɔne bi to no a,* ɛnde yebedi fɔ.* 20 Na sɛ woma obi hu nea enti a yɛbaa ha a,+ ɛnde yɛrenni fɔ wɔ ntam a woama yɛaka yi ho.” 21 Ɛnna ɔbea no kae sɛ: “Nea moaka yi, ɛmmra mu saa.” Afei ogyaa wɔn kwan ma wɔkɔe. Na ɔde hama kɔkɔɔ no sɛn mfɛnsere no ho. 22 Enti wofii hɔ kɔɔ bepɔw so, na wɔtenaa hɔ nnansa kosii sɛ wɔn a wɔrehwehwɛ wɔn no san bae. Wɔhwehwɛɛ akwan no nyinaa so, nanso wɔanhu wɔn. 23 Afei mmarima baanu no sian fii bepɔw no so, na wotwaa nsu no baa Nun ba Yosua nkyɛn, na wɔbɛkaa nea ɛtoo wɔn no nyinaa kyerɛɛ no. 24 Na wɔka kyerɛɛ Yosua sɛ: “Yehowa de asaase no nyinaa ahyɛ yɛn nsa.+ Na yɛn nti, asaase no sofo nyinaa abɔ hu.”+\n^ Anaa “momma me sɛnkyerɛnne a edi mu.”\n^ Anaa “Munyi yɛn kra mfi owu mu.”\n^ Nt., “ne mogya begu ɔno ara ne ti so.”\n^ Anaa “sɛ obi de ne nsa ka no a.”\n^ Nt., “ne mogya bɛba yɛn ti so.”


Sua Ade Yiye! | Ɔwɛn-Aban Adesua\nƆwɛn-Aban—Nea Adesua Nsɛm Wom | May 2019\nKENKAN WƆ Acholi Afrikaans Aja Akha Albanian Altai American Sign Language Amharic Amis Arabic Armenian Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Betsimisaraka (Southern) Bicol Bislama Bolivian Sign Language Boulou Brazilian Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Croatian Cuban Sign Language Czech Damara Dangme Danish Digor Douala Drehu Dutch Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German Gitonga Greek Greek Sign Language Greenlandic Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Hungarian Sign Language Iban Ibanag Ibinda Icelandic Igbo Iloko Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mingrelian Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Ponapean Portuguese Portuguese (Portugal) Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Tigrinya Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zulu\nADESUA ASƐM 22\nSua Ade Yiye!\n‘Mompɛɛpɛɛ mu nhu nneɛma a ehia koraa no.’—FILIP. 1:10.\nDWOM 35 “Monhwehwɛ Nneɛma a Ehia No”\n1. Adɛn nti na ebinom ani nnye adesua ho?\nƐNNƐ, egye mmɔdenbɔ pa ara ansa na yɛanya sika a yɛde bɛhwɛ yɛn ho. Yɛn nuanom bebree yɛ adwuma nnɔnhwerew pii ansa na wɔanya aduan, ntade, ne dabere ama wɔn mmusua. Afoforo pii nso de nnɔnhwerew pii twa kwan da biara da kɔ adwuma san ba. Anuanom pii nso yɛ adwuma a egye ahoɔden de hwɛ wɔn ho. Saa anuanom a wɔyɛ adwumaden yi nyinaa bɛpɔn no, na wɔabrɛ ankasa! Ɛno nti, wɔn mu pii kɔn nnɔ sɛ wobesua ade.\n2. Bere bɛn na wusua ade?\n2 Nanso, nokwasɛm ne sɛ, ɛsɛ sɛ yɛpɛ bere de sua ade yiye ankasa. Ɛsɛ sɛ yesua Onyankopɔn Asɛm ne asafo nhoma ahorow. Ɛho hia pa ara sɛ yɛyɛ saa na ama yɛne Yehowa ntam ayɛ kama na yɛanya daa nkwa! (1 Tim. 4:15) Ebinom sɔre ntɛm da biara sua ade bere a dede biara nni wɔn fie, na esiane sɛ wɔada asɔre nti, wotumi susuw nneɛma ho yiye. Sɛ ebinom nso yɛ wɔn nnwuma nyinaa wie a, simma kakra a wobenya a biribiara ntwetwe wɔn adwene no, wɔde sua Bible ne asafo nhoma ahorow dwinnwen ho.\n3-4. Nsakrae bɛn na wɔayɛ wɔ nneɛma dodow a yɛkenkan ne nea yɛhwɛ mu, na adɛn nti na wɔayɛ saa?\n3 Ebia wobɛka sɛ ehia sɛ wopɛ bere sua ade. Nanso dɛn na ɛsɛ sɛ yesua? Ebia wobɛka sɛ, ‘Nneɛma a ɛsɛ sɛ mekenkan no dɔɔso dodo. Ɛyɛ den ma me sɛ mɛkenkan ne nyinaa.’ Yɛn nuanom binom tumi kenkan asafo nhoma ahorow hwɛ Bible ho video no nyinaa, nanso ɛyɛ den ma yɛn nuanom bebree sɛ wobenya bere ayɛ saa. Akwankyerɛ Kuw no nim wei nyinaa. Ɛno nti, wɔde akwankyerɛ mae nnansa yi sɛ nneɛma a wotintim ne nea wɔde gu Intanɛt so no, wɔntew so.\n4 Ɛho nhwɛso ni. Seesei yentintim Yearbook of Jehovah’s Witnesses no bio, efisɛ yenya osuahu a ɛhyɛ nkuran pii wɔ jw.org®, na saa ara na JW Broadcasting® dwumadi a ɛba bosome biara no nso, yenya bi wɔ hɔ. Ɔwɛn-Aban a yɛde ma ɔmanfo ne Nyan! nsɛmma nhoma no nso, seesei emu biara ba mprɛnsa pɛ wɔ afe no mu. Ɛnyɛ bere pii a yebenya de ayɛ nneɛma a ɛmfa Yehowa som ho nti na yɛyɛɛ saa nsakrae yi. Mmom, yɛayɛ wei sɛnea ɛbɛyɛ a yebetumi de yɛn adwene asi “nneɛma a ehia koraa no” so. (Filip. 1:10) Ma yɛnhwɛ sɛnea wubetumi de nneɛma a ehia pa ara asisi w’ani so, ne sɛnea wubetumi asua Bible anya so mfaso kɛse.\nFA NNEƐMA A EHIA PA ARA SISI W’ANI SO\n5-6. Nhoma ahorow bɛn na ɛsɛ sɛ yɛtɔ yɛn bo ase sua no yiye?\n5 Dɛn na ɛsɛ sɛ yedi kan sua? Ɔkwan biara so, ɛsɛ sɛ yegye bere sua Onyankopɔn Asɛm no da biara. Bible no fã a wotwa ma asafo no sɛ wɔnkenkan nnawɔtwe biara no, seesei wɔatew so. Wɔayɛ saa sɛnea ɛbɛyɛ a yebenya bere pii adwinnwen nea yɛkenkan no ho na yɛayɛ nhwehwɛmu akɔ akyiri. Ɛnyɛ yɛn botae ara ne sɛ yɛbɛkenkan Bible no fã a wɔatwa ama yɛn nnawɔtwe no, na mmom ɛsɛ sɛ yɛkenkan ma ɛka yɛn koma na ɛtwe yɛn bɛn Yehowa kɛse.—Dw. 19:14.\n6 Dɛn bio na ɛsɛ sɛ yɛtɔ yɛn bo ase sua no yiye? Nneɛma a yesusuw ho wɔ Ɔwɛn-Aban Adesua ne Asafo Bible Adesua ase no, ɛsɛ sɛ yedi kan sua. Afei nso, ɛsɛ sɛ yedi kan sua nneɛma foforo a yesusuw ho wɔ asafo nhyiam a yɛyɛ no nnawɔtwe no mu no. Saa ara nso na ɛsɛ sɛ yɛkenkan Ɔwɛn-Aban ne Nyan! biara a ɛba.\n7. Nneɛma a wɔde gu yɛn wɛbsaet hɔ ne nea ɛba JW Broadcasting so no dɔɔso pa ara. Sɛ yentumi nkenkan anaa yentumi nhwɛ ne nyinaa a, ɛsɛ sɛ yɛn abam bu anaa?\n7 Ebia wobɛka sɛ, ‘eye sɛ yesua, nanso nsɛm ne video ahorow a wɔde gu jw.org wɛbsaet hɔ ne nea ɛba JW Broadcasting so no nso ɛ? Ɛdɔɔso papa!’ Mfatoho bi ni: Yɛmfa no sɛ, woakɔ adidibea bi a wɔde nnuan ahorow pii a ɛyɛ dɛ abesisi pon so. Nnuan a ɛwɔ adidibea hɔ no, ɛnyɛ ne nyinaa na wɔn a wokodidi wɔ hɔ betumi aka ahwɛ. Enti, wodi nnuan no mu kakraa bi. Saa ara na wo nso, sɛ wuntumi nkenkan biribiara a wɔde gu yɛn wɛbsaet hɔ a, mma w’abam mmu. Kenkan nea wubetumi na hwɛ nea wubetumi ahwɛ. Afei, momma yɛnhwɛ nea adesua kyerɛ ne sɛnea yebesua ade anya so mfaso kɛse.\n8. Sɛ yɛresua Ɔwɛn-Aban a, dɛn na yebetumi ayɛ? Woyɛ saa a mfaso bɛn na wubenya?\n8 Sɛ woresua ade a, ɛsɛ sɛ wode w’adwene si nea worekenkan no so na ama woanya so mfaso. Ɛnkyerɛ sɛ wode ahopere bɛkenkan na woasensan mmuae no ase kɛkɛ. Sɛ woresiesie wo ho ama Ɔwɛn-Aban Adesua a, di kan kenkan asɛm a wɔato din sɛ “nea yɛrebesua” a ɛwɔ adesua no mfiase no. Afei kenkan adesua no asɛmti, nsɛmti nketewa, ne nsɛmmisa a yɛde yɛ ntimu no na dwinnwen ho. Ɛno akyi no, tɔ wo bo ase kenkan asɛm no nyinaa yiye. Hyɛ asɛm anaa kasamu a edi kan wɔ nkyekyɛm biara no nsow. Mpɛn pii no, asɛm a edi kan no ma wuhu nea wɔrebɛka ho asɛm wɔ nkyekyɛm no mu. Sɛ worekenkan mu a, hwɛ sɛnea nkyekyɛm biara fa asɛmti ketewa ne asɛmti a ɛda adesua no so no ho. Kyerɛw nsɛmfua ne nsɛm foforo a woahu a wopɛ sɛ woyɛ ho nhwehwɛmu to hɔ.\n9. (a) Yɛresua Ɔwɛn-Aban a, adɛn nti na ɛsɛ sɛ yɛde yɛn adwene si kyerɛwnsɛm a ɛwom no so yiye, na sɛn na ɛsɛ sɛ yɛyɛ no? (b) Sɛnea Yosua 1:8 ka no, kyerɛwnsɛm a yɛbɛkenkan akyi no, dɛn bio na ɛsɛ sɛ yɛyɛ?\n9 Ɔwɛn-Aban Adesua no boa yɛn ma yɛte Bible ase. Enti, fa w’adwene si kyerɛwnsɛm a ɛwɔ adesua no mu so, titiriw nea yɛbɛkenkan bere a asafo mũ no resua Ɔwɛn-Aban no. Nsɛmfua anaa nsɛm bi wɔ kyerɛwnsɛm no mu a ɛfoa adwene a ɛwɔ nkyekyɛm no mu so. Ma w’adwene nkɔ so yiye. Bio nso, gye bere dwinnwen kyerɛwnsɛm a wokenkan no ho, na hwɛ sɛnea wode bɛyɛ adwuma wɔ w’abrabɔ mu.—Kenkan Yosua 1:8.\nAwofo, monkyerɛ mo mma sɛnea yesua ade (Hwɛ nkyekyɛm 10) *\n10. Sɛnea Hebrifo 5:14 ka no, sɛ abusua bi reyɛ abusua som a, adɛn nti na ɛsɛ sɛ awofo no gye bere kyerɛkyerɛ wɔn mma ma wohu sɛnea yesua ade na yɛyɛ nhwehwɛmu?\n10 Sɛ awofo pɛ sɛ wɔn mma ani gye bere a wɔreyɛ Abusua Som nnawɔtwe biara a, ntease wom. Ɛwom sɛ, ɛsɛ sɛ awofo nya biribi pɔtee a wobesusuw ho wɔ abusua som ase de, nanso ɛho nhia sɛ wɔhyehyɛ dwumadi soronko anaa dwumadi bi a ɛyɛ anika nnawɔtwe biara. Abusua no betumi de Abusua Som bere no ahwɛ JW Broadcasting dwumadi a ɛba bosome biara no, anaa ɛwom ara wobetumi ayɛ dwumadi soronko bi, te sɛ Noa adaka no. Nanso, ɛho hia sɛ awofo kyerɛ wɔn mma sɛnea yesua ade. Ehia sɛ wohu sɛnea wobesua ade ansa na wɔakɔ asafo nhyiam anaa sɛnea wɔbɛyɛ asɛm bi a asɔre wɔ sukuu mu ho nhwehwɛmu. (Kenkan Hebrifo 5:14.) Dwumadi a ɛkɔ so wɔ asafo nhyiam, amansin, ne amantam nhyiam ase no, ɛnyɛ ne nyinaa na woyi video wom. Enti, sɛ mmofra no gye bere susuw Bible mu nsɛm bi ho wɔ fie a, ɛbɛboa wɔn ama wɔatumi de wɔn adwene asi dwumadi a ɛte saa no so. Nanso, mfe a mmofra no adi ne sɛnea wɔyɛ wɔn ade na ɛbɛkyerɛ bere tenten a wɔn awofo ne wɔn besua ade.\n11. Adɛn nti na ɛho hia sɛ yɛkyerɛ yɛn Bible asuafo sɛnea wɔn ankasa besua ade yiye?\n11 Ehia sɛ yɛn Bible asuafo nso hu sɛnea yesua ade. Sɛ wofi ase sua Bible na yehu sɛ ansa na yɛne wɔn besua ade anaa wɔbɛkɔ asafo nhyiam no, wodi kan sua nea yebesusuw ho no sensan mmuae no ase a, yɛn ani gye. Nanso, ehia sɛ yɛkyerɛ yɛn Bible asuafo sɛnea yɛyɛ nhwehwɛmu ne sɛnea wɔn ankasa besua ade yiye. Wɔyɛ saa na wohyia ɔhaw a, wɔrentutu mmirika nkɔ afoforo a wɔwɔ asafo no mu nkyɛn nkobisa nea wɔnyɛ, na mmom wobehu sɛnea wɔbɛyɛ nhwehwɛmu wɔ yɛn nhoma ahorow mu anya akwankyerɛ a ɛbɛboa wɔn.\nWORESUA ADE A, FA BOTAE BI SI W’ANI SO\n12. Yɛresua ade a, botae bɛn na yebetumi de asisi yɛn ani so?\n12 Sɛ wompɛ adesua a, ebia w’adwene bɛyɛ wo sɛ w’ani rentumi nnye adesua ho da. Nanso, w’ani betumi agye ho. Mfiase no, wubetumi de bere tiaa bi asua ade, na afei wode bere no bi aka ho nkakrankakra. Fa botae bi si w’ani so. Ɛwom, botae pa ara nti a yesua ade ne sɛ, yɛbɛbɛn Yehowa kɛse. Botae a ebia yebetumi adu ho ntɛm pa ara ne sɛ yebebua asɛm bi a obi abisa anaa yɛbɛyɛ ɔhaw bi a yɛrehyia ho nhwehwɛmu.\n13. (a) Kyerɛ nea ɔbabun bi betumi ayɛ de akyerɛkyerɛ nea ogye di mu akyerɛ afoforo wɔ sukuu mu. (b) Wobɛyɛ dɛn de afotu a ɛwɔ Kolosefo 4:6 no ayɛ adwuma?\n13 Woyɛ ɔbabun a wokɔ sukuu anaa? Ebia wo sukuufo nyinaa gye di sɛ ɛnyɛ obi na ɔbɔɔ nnipa, na mmom nnipa ankasa na wɔbae. Ebia w’ani gye ho sɛ wobɛma wɔahu sɛ Bible kyerɛkyerɛ sɛ wɔbɔɔ nnipa, nanso ebia w’adwene yɛ wo sɛ worentumi nyɛ saa. Sɛ ɛte saa a, ɛnde ehia sɛ wusua ho ade! Nneɛma mmienu na wubetumi de asi w’ani so: (1) w’ankasa wobɛhyɛ gyidi a wowɔ sɛ Onyankopɔn na ɔbɔɔ nneɛma nyinaa no mu den, na afei (2) woasua sɛnea wobɛkyerɛkyerɛ nea wugye di mu yiye. (Rom. 1:20; 1 Pet. 3:15) Wubetumi adi kan abisa wo ho sɛ, ‘Nsɛm bɛn na me sukuufo ka de kyerɛ sɛ wogye di sɛ ɛnyɛ obi na ɔbɔɔ nnipa?’ Afei, tɔ wo bo ase yɛ asɛm no ho nhwehwɛmu wɔ yɛn nhoma ahorow mu. Sɛ ɛyɛ wo sɛ worentumi nkyerɛkyerɛ nea wugye di mu a, wubehu sɛ wubetumi akyerɛkyerɛ mu ma ayɛ wo nwonwa. Nea enti a nnipa dodow no ara gye di sɛ ɛnyɛ obi na ɔbɔɔ nnipa ne sɛ, obi a wobu no na aka saa akyerɛ wɔn. Sɛ wunya ho nkyerɛkyerɛmu bi a, wubetumi ne obi a ɔpɛ sɛ ohu nokware no asusuw ho ama atɔ n’asom.—Kenkan Kolosefo 4:6.\nMA W’ANI NNYE ADESUA HO\n14-16. (a) Sɛ wunnim Bible mu nhoma bi mu a, wobɛyɛ dɛn ahu mu yiye? (b) Fa kyerɛwnsɛm a wɔatwe adwene asi so no kyerɛkyerɛ sɛnea wubetumi ate Amos nhoma no ase yiye. (Hwɛ adaka a wɔato din “ Fa Bible Mu Nsɛm Sɛ Esisii No, Na Wowɔ Hɔ!” no nso.)\n14 Bible mu nhoma a mmarima a yɛfrɛ wɔn adiyifo nketewa no kyerɛwee no, fa no sɛ yebesusuw emu baako ho wɔ asafo nhyiam ase; ebia wunnim saa odiyifo no ho nsɛm pii. Nea wubetumi adi kan ayɛ ne sɛ wobɛma w’ani agye ho sɛ wubehu nea saa odiyifo no kyerɛwee no mu yiye. Wobɛyɛ dɛn atumi ayɛ saa?\n15 Nea edi kan, bisa wo ho sɛ: ‘Dɛn na minim fa odiyifo a ɔkyerɛw saa nhoma no ho? Ɔyɛ hena, ɛhe na na ɔte, adwuma bɛn na na ɔyɛ?’ Sɛ yehu nea ɔkyerɛw nhoma no ho nsɛm pii a, yebetumi ate nea enti a ɔde nsɛmfua anaa mfatoho bi yɛɛ adwuma no ase yiye. Sɛ worekenkan saa Bible mu nhoma no a, hwehwɛ nsɛm bi a ɛbɛma woahu ɔkyerɛwfo no nipaban.\n16 Nea edi hɔ no, sɛ wuhu bere a ɔkyerɛw nhoma no a, ɛno nso bɛboa wo. Ɛnyɛ den koraa sɛ wubehu; wubetumi ahwɛ “Bible Mu Nhoma a Wɔahyehyɛ” a ɛwɔ Kyerɛw Kronkron—Wiase Foforo Nkyerɛase no akyi. Afei nso, wubetumi ahwɛ nsɛm a wɔahyehyɛ a ɛfa Adiyifo ne Ahene ho a ɛwɔ Fa Sua Onyankopɔn Asɛm mu kratafa 14-17 no. Sɛ Bible mu nhoma a woresua no yɛ nkɔmhyɛ a, ɛbɛyɛ papa sɛ wubehu sɛnea na nkurɔfo asetena te bere a na wɔrekyerɛw saa nhoma no. Subammɔne ne nneyɛe bɛn na wɔsomaa odiyifo no sɛ ɔnkɔboa saa nkurɔfo no ma wonnyae? Bere a na ɔreyɛ n’adwuma no, henanom nso na na wɔte ase? Sɛ wopɛ sɛ wuhu asɛm no ani so yiye a, ebehia sɛ wokenkan Bible mu nhoma afoforo nso. Sɛ yɛbɛyɛ nhwɛso a, sɛ wopɛ sɛ wote nea na ɛrekɔ so wɔ odiyifo Amos bere so no ase yiye a, kyerɛwnsɛm foforo a Amos 1:1 twe adwene kɔ so no bɛboa wo. Saa kyerɛwsɛm no twe adwene si 2 Ahene ne 2 Beresosɛm so. Bio nso, ɛbɛyɛ sɛ Hosea tenaa ase wɔ Amos bere so, enti wubetumi akenkan Hosea nhoma no nso. Bible mu nhoma yi nyinaa bɛboa wo ama woahu sɛnea na nkurɔfo asetena te wɔ Amos bere so no yiye.—2 Ahe. 14:25-28; 2 Be. 26:1-15; Hos. 1:1-11; Amos 1:1.\nFa Bible Mu Nsɛm Sɛ Esisii No, Na Wowɔ Hɔ!\nSɛ yɛtɔ yɛn bo ase sua Kyerɛwnsɛm no a, yehu sɛ nkurɔfo a Bible ka wɔn ho asɛm no yɛ nnipa a wodwen nneɛma ho na wɔte nka te sɛ yɛn ara. Yɛnhwɛ Amos ho nsɛm bi.\n(Hwɛ nkyekyɛm 14-16 nso) *\nNá ɔyɛ oguanhwɛfo a ofi abusua a edi hia mu, na na ‘ofitifiti sikamɔɔ nnuaba ho.’—Amos 1:1; 7:14.\nOfii ne pɛ mu tu fii ne kurom a ɛwɔ Yuda kɔyɛɛ ne som adwuma sɛ odiyifo wɔ Israel.—Amos 7:15.\nWɔhyɛɛ no sɛ onnyae asɛm a ɔreka no.—Amos 7:10-13.\nW’asetena ne Amos de di nsɛ anaa? Ebia wo ne nnipa foforo a Bible ka wɔn ho asɛm asetena di nsɛ. Yere wo ho sua ade na fa Bible mu nsɛm sɛ esisii no, na wowɔ hɔ!\nMMA W’ANI MPA NSƐM NKETENKETE SO\n17-18. Fa nhwɛso a ɛwɔ nkyekyɛm no mu anaa fa wo ara wo nhwɛso kyerɛ sɛnea nsɛm nketenkete bi a ayɛ sɛ nea ɛho nhia betumi aboa wo ama w’ani agye Bible a w’ankasa wusua ho kɛse.\n17 Sɛ yɛrekenkan Bible na yɛn ani gye ho pa ara sɛ yebesua nneɛma pii a, eye. Fa no sɛ worekenkan Sakaria nkɔmhyɛ no ti 12. Ɛhɔ na odiyifo no hyɛɛ Mesia no wu ho nkɔm. (Sak. 12:10) Sɛ wudu nkyekyɛm 12 a, ɛhɔ ka sɛ “Natan fie abusua” bedi Mesia no wu ho awerɛhow yayaayaw. Sɛ́ anka wobɛkan afa so ntɛm akɔ no, wubetumi agyina na woabisa wo ho sɛ: ‘Natan fie anaa n’abusua no de, ɛfa Mesia no ho sɛn? Ɔkwan bi wɔ hɔ a metumi afa so anya ho nsɛm pii anaa?’ Wubetumi ayɛ ho nhwehwɛmu kakra. Sakaria 12:12 twe adwene kɔ 2 Samuel 5:14 so. Wubehu wɔ hɔ sɛ Natan yɛ Ɔhene Dawid mmabarima no mu baako. Sakaria 12:12 san twe adwene kɔ Luka 3:23, 31 so. Ɛhɔ na yehu sɛ Maria nti, na Yesu yɛ Natan aseni pɛɛ. (Hwɛ wp16.3 9 nky. 1-3.) Prɛko pɛ, wo na asɛm no ayɛ wo dɛ yi! Nea na wunim ne sɛ wɔhyɛɛ nkɔm sɛ Dawid abusua mu na Yesu befi aba. (Mat. 22:42) Nanso, na Dawid mmabarima boro 20. Sɛnea Sakaria ka sii so dua sɛ Natan fiefo bedi Yesu wu ho awerɛhow yayaayaw no, wohwɛ a, ɛnyɛ nwonwa?\n18 Yɛnhwɛ nhwɛso foforo. Luka ti 1 ka sɛ ɔbɔfo Gabriel kɔsraa Maria, na Gabriel kaa ɔba a na Maria rebɛwo no no ho asɛm kyerɛɛ no sɛ: “Ɔbɛyɛ kɛse na wɔbɛfrɛ no Ɔsorosoroni no Ba; na Yehowa Nyankopɔn de n’agya Dawid ahengua bɛma no, na obedi Yakob fie so hene afebɔɔ.” (Luka 1:32, 33) Asɛm a Gabriel kae no, ne fã a edi kan ne sɛ wɔbɛfrɛ Yesu “Ɔsorosoroni no Ba.” Anhwɛ a saa asɛm no na yɛde yɛn adwene besi so. Nanso, Gabriel san hyɛɛ nkɔm sɛ Yesu ‘bedi hene.’ Enti yemmisa sɛ, asɛm a Gabriel kae no, na Maria bɛte ase sɛn? Ɔfaa no sɛ asɛm a Gabriel kae no kyerɛ sɛ Yesu besi Ɔhene Herode ananmu adi Israel so hene anaa? Anaa ɔfaa no sɛ obedi wɔn a wɔbɛba Ɔhene Herode akyi no bi ade? Sɛ Yesu bɛyɛɛ ɔhene a, anka Maria bɛyɛ ɔhemmaa, na n’abusuafo bɛtena ahemfie. Nanso, biribiara nni hɔ a ɛkyerɛ sɛ Maria kaa asɛm bi a ɛte saa kyerɛɛ Gabriel. Saa ara nso na yenhuu wɔ Bible mu baabiara sɛ Maria srɛe sɛ wɔmma no dibea bi wɔ Ahenni no mu sɛnea Yesu asuafo mmienu yɛe no. (Mat. 20:20-23) Saa nkyerɛkyerɛmu kakra yi ma yehu pa ara sɛ na Maria yɛ ɔbea a ɔbrɛ ne ho ase papaapa!\n19-20. Sɛnea Yakobo 1:22-25 ne 4:8 kyerɛ no, sɛ yɛresua ade a, botae bɛn na yɛde sisi yɛn ani so?\n19 Momma yɛnkae sɛ, sɛ yɛresua Onyankopɔn Asɛm ne asafo nhoma ahorow a, yɛn botae pa ara ne sɛ yɛbɛbɛn Yehowa kɛse. Bio nso, yɛpɛ sɛ yehu “onipa ko” a yɛyɛ pa ara ne nsakrae a ehia sɛ yɛyɛ na yɛasɔ Onyankopɔn ani. (Kenkan Yakobo 1:22-25; 4:8.) Bere biara a yebesua ade no, ansa na yebefi ase no, ɛsɛ sɛ yɛsrɛ Yehowa sɛ ɔmma ne honhom no mmoa yɛn. Ɛsɛ sɛ yɛsrɛ no sɛ ɔmmoa yɛn mma yɛnte ade a yɛrebesua no ase yiye na yenhu nsakrae biara a ehia sɛ yɛyɛ.\n20 Momma yɛn nyinaa nyɛ sɛ Onyankopɔn nipa a odwontofo no kaa ne ho asɛm no: “N’ani gye Yehowa mmara ho, na ɔkenkan ne mmara dwinnwen ho awia ne anadwo. . . . Nea ɔyɛ biara bewie yiye.”—Dw. 1:2, 3.\nAdɛn nti na ehia sɛ yehu sɛnea yesua ade?\nKyerɛwsɛm a adesua no gyina so ne Filipifo 1:10. Asɛm a ɛwɔ hɔ no, ɛfa hia a ehia sɛ yɛn ankasa gye bere de sua ade ho sɛn?\nWobɛyɛ dɛn anya Bible mu asɛm bi ho anigye?\nDWOM 88 Kyerɛ Me W’akwan\n^ nky. 5 Yehowa yi ne yam ma yɛn nneɛma pii a yɛbɛhwɛ, nea yɛbɛkenkan, ne nea yebesua. Adesua yi bɛboa wo ama woahu nea ɛsɛ sɛ wusua, na ɛbɛma woanya nyansahyɛ a ɛbɛboa wo ama woahu sɛnea wubenya nea wusua no so mfaso kɛse.\n^ nky. 61 MFONI HO NKYERƐKYERƐMU: Awofo no rekyerɛ wɔn mma sɛnea wobesiesie wɔn ho ama Ɔwɛn-Aban Adesua a yɛyɛ no nnawɔtwe biara no.\n^ nky. 63 MFONI HO NKYERƐKYERƐMU: Onua bi reyɛ Bible kyerɛwfo Amos ho nhwehwɛmu. Onua no rekenkan Bible mu nsɛm a ɛfa Amos ho na ɔredwinnwen ho. Mfoni a ɛwɔ n’akyi hɔ no kyerɛ nea ɔredwinnwen ho.\nSɛnea Wɔda Ɔdɔ Ne Atɛntrenee Adi Wɔ Kristofo Asafo No Mu\nSɛnea Wɔda Ɔdɔ Ne Atɛntrenee Adi Bere a Obi Adi Amumɔyɛsɛm\nSɛnea Yɛbɛkyekye Wɔn a Wɔato Wɔn Mmonnaa Werɛ\nMma “Wiase Nyansa” Nnaadaa Wo\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM May 2019\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM May 2019\nƆWƐN-ABAN—NEA ADESUA NSƐM WOM May 2019


Awo ano a wosiw - Wikipedia\nAwo ano a wosiw\nNhwɛsode:Infobox interventions Awo ano a wosiw, a wɔsan frɛ no contraception ne awo ho anohyeto, yɛ akwan anaa nnwinnade a wɔde siw nyinsɛn kwan. Awo anosiw a wɔyɛ ho nhyehyɛe, wɔma ɛwɔ hɔ na wɔde di dwuma yɛ nea wɔfrɛ no abusua kɛse ho nhyehyɛe. Wɔde akwan a wɔfa so siw awo ano adi dwuma fi tete, nanso akwan a wɔfa so yɛ no kwan pa so bae wɔ afeha a ɛto so aduonu mu. Aman binom de anohyeto ma anaa wɔnnhyɛ awo anosiw ho nkuran esiane sɛ wɔte nka sɛ enye wɔ abrabɔ, ɔsom anaa amammui mu nti.\nAkwan a etu mpɔn a wɔfa so siw awo ano ne abawo tumi a wɔsɛe denam oprehyen wɔ mmarima mu ne awotwaa no fa bi a wɔkyekyere wɔ mmea mu,adwinnade a wɔde hyɛ awotwaa mu IUD, ne adwinnade a wɔde hyɛ nipaduam siw awo ano. Nea wɔyɛ wɔ eyi akyi yɛ akwan a wɔde nipaduam nnuru di dwuma a ebi ne topae a wɔnom, akwan, ɔbea ase kawa, ne mpaane. Akwan a entu mpɔn pii bi ne awode mu nsu a wosiw ano te sɛ kɔndɔm, diaphragm ahorow ne sapɔw ahorow a wɔde siw awo ano ne abawo ho nkyerɛkyerɛ. Akwan a entu mpɔn koraa bi ne aduru a ekum barima ho nsu ne awode a woyi fi ɔfoforo de mua barima no yɛ ansa nane ho aba. Ɛwom sɛ awo tumi a wɔsɛe tu mpɔn de nanso sɛ obi yɛ a, ɔrentumi nsan nkɔ dedaw mu bio; wɔ akwan ahorow a aka mu no, obi betumi asan akɔ ne dedaw mu ntɛm ara. Nna mu bammɔ, te sɛ nea wɔde barima anaa mmea kɔndɔm di dwuma nso betumi asiw nna mu yare ano. Awo a wosiw ano wɔ nna akyi betumi asiw awo ano nnafua kakra wɔ nna akyi. Ebinom bu nna mu ayɔnkofa a wonnya sɛ ɔkwan a wɔde siw awo ano, nanso ɛno nkutoo ho nkyerɛkyerɛ betumi ama mperewa nyinsɛn akɔ soro bere a wɔkyerɛkyerɛ ɛno nkutoo a wɔmfa awo anosiw nnuru biara nnka ho no.\nWɔ mmabun a wonnii mfe aduonu mu no, wɔn nyinsɛn nta mmfa nsunsuanso papa mma. Nna ho nkyerɛkyerɛ a ɛkɔ akyiri ne awo anosiw ho nnuru a wɔde ma brɛ nyinsɛn a wɔmpɛ ase wɔ mmabun yi mu. Ɛwom sɛ mmabun tumi de awo anosiw kwan biara adi dwuma de nansonea ɛbɛyɛ adwuma akyɛ a obi betumi asan akɔ dedaw mu te sɛ nea wɔde hyɛ nipaduam, IUD, anaa ɔbea ase kawa yɛ nea edi dwuma yiye de te mperewanyinsɛn so. Bere a ɔbea awo akyi no, sɛ ɛnyɛ nufusu nkutoo na ɔde ma akokoaa no a, obetumi asan anyinsɛn wɔ nnawɔtwe anan kosi asia ntam. Awo anosiw akwan bi wɔ hɔ a wobetumi afi ase wɔ awo akyi pɛɛ, bere a afoforo de ebehia sɛ wɔtwentwɛn so kakra bɛyɛ bosome asia akyi. Wɔ mmea a wɔma nufusu fam no, progestin nkutoo akwan yɛ nea wɔpɛ sen atopae a wɔnom de siw awo ano. Wɔ mmea a wɔadu bra twa mu no, wɔhyɛ nyansa sɛ wɔbɛkɔ so asiw awo ano afe biako bere a wɔatwa bra no akyi.\nMmea bɛyɛ ɔpepem ahanu aduonu abien a wɔmpɛ sɛ wɔfa afuru a wɔwɔ aman a wonni bi yɛ nea wɔmfa akwan a aba so nsiw awo ano. Awo anosiw wɔ aman a wonni bi mu abrɛ nkwa a wɔhwere wɔ awo mu anaa awo akyi bɛyɛ ɔha mu nkyekyem aduanan(bɛyɛ nnipa mpem ahanu aduosɔn a anka wɔbɛhwere wɔn nkwa) na ebesiw ano ɔha mu nkyekyem aduosɔn sɛ wotumi de awo anosiw akwan no ma sɛnea ɛsɛ a. Denam awo ntam a wɔma emu twe no, awo anosiw betumi ama mmea awo ayɛ nea ɔhaw nnim na ɛma wɔn mma nso tena nkwa mu. Wɔ aman a wonni bi mu no, mmea akatua agyapade,wɔn mu duru, ne wɔn mma sukuukɔ ne wɔn akwanhosan nyinaa yɛ nea anya nkɔanim esiane awo anosiw a wɔyɛ nti. Awo anosiw ma nkɔso wɔ sikasɛm mu esiane sɛ wonni mma pii a wɔbɛhwɛ wɔn na mmea pii tumi de wɔn ho hyɛ nnwuma mu, na wɔde nneɛma di dwuma kwan pa so.\nRetrieved from "https://ak.wikipedia.org/w/index.php?title=Awo_ano_a_wosiw&oldid=28165"\nThis page was last edited on 10 Ɔbenem 2022, at 18:21.


Nnwom 96 - Nkwa Asem (NA-TWI) | Biblica\nNnwom 96 - Nkwa Asem (NA-TWI)\n1To dwom foforo ma Awurade! Monto mma Awurade, wiasefo nyinaa! 2 Monto mma Awurade na monkamfo no! Daa mompae mu nka asɛmpa no se wagye yɛn nkwa.\n3 Monka n’anuonyam ho asɛm ne nneɛma akɛse a wayɛ ama nnipa nyinaa nkyerɛ aman. 4 Awurade yɛ ɔkɛseɛ enti ɔsɛ nkamfo. Ɛsɛ sɛ wɔhyɛ no anuonyam sen anyame a aka no nyinaa. 5 Anyame a wɔwɔ aman a aka so no nyinaa yɛ ahoni. Nanso Awurade bɔɔ ɔsoro. 6 Anuonyam ne kɛseyɛ atwa ne ho ahyia. Tumi ne ahotew ahyɛ ne fi ma. 7 Monkamfo Awurade, nnipa a mowɔ asase so nyinaa; monkamfo n’anuonyam ne ne tumi. 8 Monkamfo Awurade din a anuonyam wɔ mu no; momfa afɔrebɔde mmra na mommra n’asɔrefi. 9 Sɛ ofiti na ɔreba a, kotow ɔkronkronni no. Asase nyinaa, mo ho mpopo wɔ n’anim! 10 Monka nkyerɛ aman nyinaa se, “Awurade ne hene! Wɔabɔ asase atim hɔ pintinn a ɛnka ne ho; obebu nnipa atɛntrenee.”\n11 Asase ne wim, momma mo ani nnye. Ɛpo ne mu abɔde nyinaa nworo so; 12 mfuw ne biribiara a ɛwɔ mu, mo ani nnye! Nnua a ɛwɔ kwaem de ahosɛpɛw bɛteɛm 13 bere a Awurade rebedi asase so no. Obedi wiasefo so nokwarem.\nNA-TWI : Nnwom 96


Nnipa Wu a na Ɛnsae: Sua Biribi Fi Yesu ne Lasaro Hɔ ( Yohane 11)\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Gujarati Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Krio Latvian Lingala Lithuanian Luganda Luo Macedonian Malagasy Malay Malayalam Maltese Marathi Maya Moore Myanmar Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Ukrainian Umbundu Urdu Venda Vietnamese Wayuunaiki Xhosa Yoruba Zande Zulu\nASƐM A ƐDA SO | SƐ NNIPA WU A NA ASA?\nNá Betania yɛ kurow ketewa bi a efi hɔ rekɔ Yerusalem yɛ kilomita 3. (Yohane 11:18) Aka nnansa ama Yesu awu no, awerɛhosɛm bi sii wɔ hɔ. Ná Lasaro yɛ Yesu adamfo a ɔbɛn no paa, na owuyare bɔɔ no mpofirim ma owui.\nYesu tee asɛm no, ɔka kyerɛɛ n’asuafo no sɛ Lasaro ada na ɔrekɔ akonyan no. (Yohane 11:11) Nanso Yesu asuafo no ante ase, enti ɔka kyerɛ wɔn pen sɛ: “Lasaro awu.”—Yohane 11:14.\nYesu koduu Betania no, na wɔasie Lasaro ma adi nnanan, na ɔkaa awerɛkyekyesɛm kyerɛɛ Lasaro nuabaa Marta. Marta kae sɛ: “Sɛ wowɔ ha a, anka me nua no anwu.” (Yohane 11:17, 21) Yesu ka kyerɛɛ no sɛ: “Mene owusɔre ne nkwa. Obiara a onya me mu gyidi no, sɛ owu mpo a, ɔbɛba nkwa mu.”—Yohane 11:25.\nNea ɛbɛyɛ na Yesu akyerɛ sɛ saa asɛm no yɛ nokware no, ɔkɔɔ ɔboda no ho na ɔteɛɛm sɛ: “Lasaro, fi bra!” (Yohane 11:43) Ɔbarima a wawu no fi bae ma ɛyɛɛ nnipa a wogyinagyina hɔ no nyinaa nwonwa.\nNá Yesu adi kan anyan nnipa baanu dedaw. Biako ne Yairo babea no. Ansa na Yesu renyan no no, ɛno nso ɔkae sɛ abeawa no ada.—Luka 8:52.\nYɛahu sɛ Lasaro ne Yairo babea no nyinaa, bere a wowui no, Yesu kaa wɔn ho asɛm te sɛ nea wɔada. Ntease wom sɛ ɔde owu totoo nna ho. Adɛn ntia? Sɛ obi da a, onnim nea ɛrekɔ so; obi da nso a, ɔnte brɛ na onhu amane. (Ɔsɛnkafo 9:5; hwɛ ɔfã a wɔato din “Wunnim Owu a, Hwɛ Nna.”) Tebea a awufo wom no, na Yesu asuafo no te ase paa. Nhoma bi ka sɛ: ‘Yesu asuafo no de, na wonim sɛ gyidini bi wu a, ɛkyerɛ sɛ ɔrekɔda adamoa mu ahome.’ *—Encyclopedia of Religion and Ethics.\nEyi ma yenya awerɛkyekye sɛ, obi wu a, onkohu amane, na mmom ɔkɔda. Yehu no saa a, ɛsɛ sɛ yeyi owu ho suro biara fi yɛn mu.\n“SƐ ƆBARIMA WU A, ƆBƐTENA ASE BIO?”\nEdu anadwo a, obiara pɛ sɛ ɔda gye n’ahome, nanso hena na ɔpɛ sɛ ɔda saa ara a ɔnsɔre bio? Lasaro ne Yairo babea no sɔre baa nkwa mu bio. Dɛn na ɛma yehu sɛ awufo a wɔadeda wɔ adamoa mu no nso bɛsan aba nkwa mu bio?\nBere a tete agya Hiob tee nka sɛ ɔrebewu no, ɔno nso bisaa saa asɛm yi sɛ: “Sɛ ɔbarima wu a, ɔbɛtena ase bio?”—Hiob 14:14.\nHiob no ara buaa n’asɛm no ka kyerɛɛ ade nyinaa so Tumfoɔ Nyankopɔn sɛ: “Wobɛfrɛ, na me nso megye wo so. Efisɛ w’ani begyina wo nsa ano adwuma.” (Hiob 14:15) Ná Hiob gye di paa sɛ Yehowa ani agyina da a obenyan n’asomfo anokwafo aba nkwa mu bio no. Wohwɛ a, na ɛyɛ dae hunu bi na Hiob reso? Dabida.\nYɛhwɛ sɛnea Yesu nyanee awufo no a, ɛma yehu pefee sɛ Onyankopɔn na ɔmaa no owu so tumi. Bible ka mpo sɛ seesei Yesu kura “owu . . . safe.” (Adiyisɛm 1:18) Enti sɛnea Yesu ma woyii bo no fii Lasaro ɔboda no ano no, saa ara na obebuebue adamoa so.\nOwusɔre ho bɔhyɛ no, Bible aka ho asɛm pii. Ɔbɔfo bi ka kyerɛɛ odiyifo Daniel sɛ: “Wobɛhome, na woasɔre abenya wo kyɛfa, nna no awiei.” (Daniel 12:13) Ná Sadukifo no yɛ Yuda man no akannifo, na na wonnye owusɔre ho bɔhyɛ no nni. Yesu ka kyerɛɛ wɔn sɛ: “Moredi mfomso, efisɛ munnim Kyerɛwnsɛm anaa Onyankopɔn tumi.” (Mateo 22:23, 29) Ɔsomafo Paulo nso kae sɛ: “Mewɔ anidaso wɔ Onyankopɔn mu . . . sɛ bere bi bɛba a wɔn a wɔteɛ ne wɔn a wɔnteɛ bɛsɔre afi awufo mu.”—Asomafo Nnwuma 24:15.\nBERE BƐN NA AWUFO BƐSƆRE?\nBere bɛn na wɔn a wɔteɛ ne wɔn a wɔnteɛ bɛsɔre afi awufo mu aba? Ɔbɔfo no ka kyerɛɛ ɔtreneeni Daniel sɛ “nna no awiei” no, ɔbɛsɔre aba. Ná Marta nso gye di sɛ “owusɔre mu, da a etwa to no,” ne nuabarima Lasaro bɛsɔre.—Yohane 11:24.\nBible ma yehu sɛ saa “da a etwa to no” ne Kristo Ahenni no wɔ biribi yɛ. Paulo kyerɛwee sɛ: “Etwa sɛ [Kristo di] hene kosi sɛ Onyankopɔn de atamfo nyinaa begu ne nan ase. Ɔtamfo a otwa to a obetu no agu ne owu.” (1 Korintofo 15:25, 26) Eyi yɛ nnyinaso pa a ɛno nti ɛsɛ sɛ yɛbɔ mpae srɛ sɛ Onyankopɔn Ahenni no mmra na n’apɛde nyɛ hɔ asase so. *\nNá Hiob nim paa sɛ Onyankopɔn pɛ sɛ onyan awufo. Saa da no ba a, obetu owu agu, na saa bere no obiara mmisa bio sɛ, ‘Sɛ nnipa wu a na asa?’\n^ nky. 8 Hela asɛmfua a wɔkyerɛ ase amusiei no, ɛkyerɛ “dabere.”\n^ nky. 18 Sɛ wopɛ sɛ wusua Onyankopɔn Ahenni no ho ade pii a, hwɛ nhoma a wɔato din Dɛn na Bible Kyerɛkyerɛ Ankasa? no ti 8. Yehowa Adansefo na wotintimii. Wubehu nso wɔ www.jw.org.\nWunnim Owu a, Hwɛ Nna\n“Ma m’aniwa nhyerɛn, na manna wɔ owu mu.”—Dwom 13:3.\n“‘Yɛn adamfo Lasaro ada, na merekɔ hɔ akonyan no.’ Ɛnna asuafo no ka kyerɛɛ no sɛ: ‘Awurade, sɛ wada de a, ɛnde ne ho bɛyɛ no den.’ Yesu de, na ne wu ho asɛm na ɔreka.”—Yohane 11:11-13.\n“Dawid de, ɔyɛɛ Onyankopɔn pɛ a wɔada no adi no wɔ n’ankasa awo ntoatoaso mu, na ɔdae wɔ owu mu.”—Asomafo Nnwuma 13:36.\n“Wɔanyan Kristo afi awufo mu sɛ wɔn a wɔadeda wɔ owu mu no aba a edi kan.”—1 Korintofo 15:20.\n“Yɛmpɛ sɛ wɔn a wɔadeda wɔ owu mu no ho asɛm behintaw mo, na moanni awerɛhow sɛnea wɔn a aka a wonni anidaso biara no yɛ no.”—1 Tesalonikafo 4:13.\n“W’awufo benya nkwa. Na m’afunu bɛsɔre. . . . Monsɔre mmɔ ose!”—Yesaia 26:19.\n“Wɔn a wɔdeda fam dɔte mu no bebree benyan.”—Daniel 12:2.\n“Dɔn no reba a wɔn a wɔwɔ nkae ada mu nyinaa bɛte ne nne, na wɔafi adi.”—Yohane 5:28, 29.


Ɔkɔhwehwɛɛ ɔyere maa Isak (1-58)\nƆde Rebeka kɔmaa Isak (59-67)\n24 Afei, na Abraham mfe akɔ anim na wabɔ akwakoraa, na na Yehowa ahyira Abraham wɔ biribiara mu.+ 2 Abraham ka kyerɛɛ n’akoa panyin a ɔhwɛ ne fi nneɛma nyinaa so+ no sɛ: “Mesrɛ wo, fa wo nsa hyɛ me srɛ ase.* 3 Mepɛ sɛ woka Yehowa, ɔsoro ne asaase Nyankopɔn no ntam sɛ Kaananfo a mete wɔn asaase so yi, worenware wɔn babea biara mma me ba.+ 4 Mmom kɔ me kurom ne m’abusuafo+ nkyɛn kɔware ɔbea ma me ba Isak.” 5 Ɛnna akoa no bisaa no sɛ: “Na sɛ ɔbea no mpɛ sɛ ɔne me ba kurom ha nso ɛ? Metumi de wo ba no akɔ asaase a wufi so bae no so?”+ 6 Na Abraham ka kyerɛɛ no sɛ: “Hwɛ na woamfa me ba no ankɔ hɔ.+ 7 Yehowa, ɔsoro Nyankopɔn a ɔfaa me fii me papa fi ne m’abusuafo asaase so+ no, ɔno na ɔkaa me ntam+ sɛ: ‘W’asefo*+ na mede asaase yi bɛma wɔn.’+ Ɔbɛma ne bɔfo adi w’anim,+ na minim paa sɛ wubenya ɔbea afi hɔ abrɛ me ba no.+ 8 Na sɛ ɔbea no mpɛ sɛ ɔne wo ba a, ɛnde na woade wo ho afi ntam a woaka me yi ho. Mmom hwɛ na woamfa me ba no ankɔ hɔ.” 9 Ɛnna akoa no de ne nsa hyɛɛ ne wura Abraham srɛ ase, na ɔkaa ntam sɛ ɔbɛyɛ nea waka no.+ 10 Enti akoa no faa ne wura yoma du ne nneɛma pa a ne wura wɔ no pii. Na ɔde n’ani kyerɛɛ Mesopotamia sɛ ɔrekɔ Nahor kurom. 11 Ɔmaa yoma no butubutuw abura bi ho wɔ kurow no akyi. Saa bere no, na ɛyɛ anwummere a mmea taa kɔ nsu. 12 Na ɔkae sɛ: “Yehowa, me wura Abraham Nyankopɔn, mesrɛ wo ma ensi me yiye nnɛ; da ɔdɔ a enni huammɔ adi kyerɛ me wura Abraham. 13 Kurow no mu mmabaa rebɛsaw nsu, meregyina abura yi ho, 14 na ma ɛmmra sɛ ababaa a mɛka akyerɛ no sɛ, ‘Mesrɛ wo soɛ w’ahina na ma me nsu no bi nnom’ na ɔbɛka sɛ, ‘Nom bi, na mɛma wo yoma no nso bi anom’ no, ma ɔnyɛ ɔbea a woayi no ama w’akoa Isak; ɛno na ɛbɛma mahu sɛ woada ɔdɔ a enni huammɔ adi akyerɛ me wura.” 15 N’ano ansi mpo na ohui sɛ Betuel ba Rebeka+ reba a ahina si ne kɔn ho. Ná Betuel yɛ Abraham nua Nahor+ yere Milka+ ba. 16 Ná ababaa no ho yɛ fɛ yiye; ɔyɛ ɔbaabun a ɔbarima biara ne no nnae da. Ɔkɔɔ abura no ho kɔsaw nsu guu n’ahina mu bae. 17 Ɛhɔ ara na akoa no kohyiaa no kae sɛ: “Mesrɛ wo, ma me w’ahina no mu nsu kakra nnom.” 18 Na ɔno nso kae sɛ: “Me wura, nom bi.” Ɛhɔ ara na ɔsoɛɛ ahina no sii ne nsam maa no bi nomee. 19 Ɔmaa no bi nom wiei no, ɔkae sɛ: “Mɛsaw bi ama wo yoma no nso akosi sɛ wɔbɛnom amee.” 20 Na ntɛm ara ohwiee nsu a ɛwɔ n’ahina no mu guu baabi a mmoa nom nsu no, na ɔde mmirika dii akɔneaba wɔ abura no ho kɔsaw nsu brɛɛ ne yoma no nyinaa. 21 Saa bere yi nyinaa na ɔbarima no ayɛ dinn rehwɛ no. Ne ho dwiriw no, na na ɔredwen ho sɛ ebia Yehowa ama n’akwantu no asi no yiye anaa. 22 Bere a yoma no nyinaa nom nsu no bi wiei no, ɔbarima no yii sika kɔkɔɔ hwenem kawa a emu duru yɛ dwetɛbona* fã ne sika kɔkɔɔ nkapo abien a emu duru yɛ nnwetɛbona* du, na ɔde maa no, 23 na obisaa no sɛ: “Mesrɛ wo, hena ba ne wo? Anadwo yi, yebenya baabi ada wɔ wo papa fi?” 24 Ɛnna ɔka kyerɛɛ no sɛ: “Me papa ne Betuel+ a Nahor+ ne Milka woo no no.” 25 Na ɔtoaa so sɛ: “Yɛwɔ sare ne mmoa aduan pii, na mubenya baabi nso ada.” 26 Afei ɔbarima no bɔɔ ne mu ase kotow Yehowa anim, 27 na ɔkae sɛ: “Ayeyi nka Yehowa, me wura Abraham Nyankopɔn, efisɛ wakɔ so ada ɔdɔ a enni huammɔ adi akyerɛ me wura, na wadi no nokware. Yehowa akyerɛ me kwan aba me wura nuanom fi.” 28 Afei ababaa no de mmirika kɔbɔɔ ne maame fifo amanneɛ. 29 Ná Rebeka wɔ nuabarima bi a ne din de Laban.+ Enti Laban tuu mmirika kɔɔ ɔbarima no nkyɛn wɔ abura no ho. 30 Bere a ohuu hwenem kawa no ne nkapo a egu ne nua Rebeka nsa na ɔtee asɛm a ɔkae sɛ: “Sɛɛ ne sɛɛ na ɔbarima no ka kyerɛɛ me” no, ɔkɔɔ ɔbarima no nkyɛn, na na ɔda so ara gyina yoma no ho wɔ abura no ho. 31 Ntɛm ara na ɔkae sɛ: “Bra, wo a Yehowa ahyira wo. Woda so gyina ha reyɛ dɛn? Masiesie baabi ama wo wɔ fie, na masiesie baabi nso ama yoma no.” 32 Ɛnna ɔbarima no kɔɔ ofie hɔ, na oyiyii* yoma no so nneɛma, na ɔmaa wɔn sare ne mmoa aduan. Afei ɔmaa ɔbarima no ne wɔn a wɔka ne ho no nsu de hohoroo wɔn nan ho. 33 Nanso bere a wɔde aduan besii n’anim no, ɔkae sɛ: “Merennidi, gye sɛ mabɔ m’amanneɛ awie.” Na Laban kae sɛ: “Kasa!” 34 Ɛnna ɔkae sɛ: “Meyɛ Abraham akoa.+ 35 Na Yehowa ahyira me wura yiye, na wama wanya ne ho paa; wama no nguan ne anantwi, dwetɛ ne sika kɔkɔɔ, nkoa ne mfenaa, yoma ne mfurum.+ 36 Afei, me wura yere Sara bɔɔ aberewa no, ɔwoo ɔbabarima maa no,+ na me wura de nea ɔwɔ nyinaa bɛma ne ba no.+ 37 Enti me wura ma mekaa ntam, na ɔkae sɛ: ‘Kaananfo a mete wɔn asaase so yi, nware wɔn babea biara mma me ba.+ 38 Na mmom kɔ me papa fi ne m’abusua mu+ kɔware ɔbea ma me ba no.’+ 39 Na mibisaa me wura sɛ: ‘Na sɛ ɔbea no mpɛ sɛ ɔne me ba nso ɛ?’+ 40 Ɛnna ɔka kyerɛɛ me sɛ: ‘Me ne Yehowa anantew,+ na minim paa sɛ ɔbɛma ne bɔfo+ aka wo ho na asi wo yiye wɔ w’akwantu mu; enti kɔware ɔbea fi m’abusua mu ne me papa fi+ brɛ me ba no. 41 Sɛ wokɔ m’abusua mu na sɛ wɔamfa ɔbea no amma wo a, ntam no ho asodi biara renna wo so. Eyi bɛma woade wo ho afi wo ntam yi ho.’+ 42 “Bere a miduu abura no ho nnɛ no, mekae sɛ: ‘Yehowa, me wura Abraham Nyankopɔn, sɛ wobɛma m’akwantu yi asi me yiye a, 43 ɛnde meregyina abura yi ho, na ma ɛmmra sɛ ababaa+ a ɔbɛba abɛsaw nsu a mɛka akyerɛ no sɛ: “Mesrɛ wo, ma mennom w’ahina yi mu nsu no bi” 44 na ɔbɛka akyerɛ me sɛ: “Nom bi, na mɛma wo yoma no nso bi anom” no, ma ɔnyɛ ɔbea a Yehowa ayi no ama me wura ba no.’+ 45 “Bere a migu so reka asɛm no wɔ me komam no, mihui sɛ Rebeka reba a ahina si ne kɔn ho; na ɔkɔɔ abura no ho kɔsaw nsu. Ɛnna meka kyerɛɛ no sɛ: ‘Mesrɛ wo, ma me nsu no bi nnom.’+ 46 Ɛhɔ ara na ɔsoɛɛ n’ahina no kae sɛ: ‘Nom bi,+ na mɛma wo yoma no nso bi anom.’ Enti menomee, na ɔmaa yoma no nso bi nomee. 47 Ɛno akyi, mibisaa no sɛ, ‘Hena ba ne wo?’ na ɔkae sɛ ‘Me papa ne Betuel a Nahor ne Milka woo no no.’ Enti mede hwenem kawa no hyɛɛ ne hwenem na mede nkapo no guu ne nsa.+ 48 Na mekotow Yehowa anim, na miyii me wura Abraham Nyankopɔn Yehowa ayɛ;+ ɔno na ɔkyerɛɛ me kwan sɛ memmɛfa me wura nua babea mma ne ba no. 49 Na afei sɛ mobɛda ɔdɔ a enni huammɔ adi akyerɛ me wura na moadi no nokware a, monka nkyerɛ me; sɛ ɛnte saa nso a, monka nkyerɛ me, na sɛ nifa na mɛfa oo, benkum na mɛfa oo, mahu nea mɛyɛ.”+ 50 Ɛnna Laban ne Betuel ka kyerɛɛ no sɛ: “Asɛm yi fi Yehowa. Yɛn de, yɛrentumi nka yiw anaa daabi nkyerɛ wo.* 51 Rebeka na ogyina w’anim no. Fa no kɔ na ɔnyɛ wo wura ba no yere sɛnea Yehowa aka no.” 52 Bere a Abraham akoa no tee wɔn nsɛm no ara pɛ na obutuw fam wɔ Yehowa anim. 53 Na akoa no yii dwetɛ agude ne sika kɔkɔɔ agude ne ntaade, na ɔde maa Rebeka, na ɔmaa ne nuabarima ne ne maame nneɛma a ɛsom bo. 54 Afei ɔne mmarima a wɔka ne ho no didii na wɔnomee, na wɔdaa hɔ anadwo no. Bere a ɔsɔree anɔpa no, ɔkae sɛ: “Munnya me kwan na menkɔ me wura nkyɛn.” 55 Ɛnna ababaa no nuabarima ne ne maame kae sɛ: “Ma ababaa no ntena yɛn nkyɛn dadu bi ɛ. Ɛno akyi no obetumi akɔ.” 56 Nanso ɔka kyerɛɛ wɔn sɛ: “Munnnye me nntena ha, efisɛ Yehowa ama asi me yiye wɔ m’akwantu mu. Munnya me kwan na menkɔ me wura nkyɛn.” 57 Ɛnna wɔkae sɛ: “Momma yɛmfrɛ ababaa no na yentie nea ɔbɛka.” 58 Afei wɔfrɛɛ Rebeka bisaa no sɛ: “Wo ne ɔbarima yi bɛkɔ?” Na obuae sɛ: “Mɛkɔ dodo.” 59 Enti wogyaa wɔn nuabea Rebeka kwan,+ ɔne ɔbea a na ɔhwɛ no no,*+ ne Abraham akoa no ne ne mmarima no. 60 Na wohyiraa Rebeka ka kyerɛɛ no sɛ: “O yɛn nuabea, mpempem huhaa mfi wo mu mmra, na w’asefo* mfa wɔn atamfo nkurow apon.”*+ 61 Afei Rebeka ne ne mmaawa sɔre tenatenaa yoma so dii ɔbarima no akyi. Enti akoa no ne Rebeka sii kwan so kɔe. 62 Saa bere no, na Isak te Negeb+ asaase so. Enti na ofi Beer-Lahai-Roi+ kwan so reba. 63 Na ɛrekɔ anwummere no, ɔkɔɔ wuram baabi kɔdwennwenee.+ Afei ɔnkɔhwɛ a, yoma na ɛsa so reba yi! 64 Bere a Rebeka maa n’ani so a ohuu Isak no, ɛhɔ ara na ohuruw fii yoma no so sii fam. 65 Afei obisaa akoa no sɛ: “Ɔbarima bɛn na ofi wuram rebehyia yɛn yi?” Na akoa no buae sɛ: “Ɛyɛ me wura.” Ɛnna oyii ntama de kataa n’anim. 66 Na akoa no kaa nea ɔyɛe nyinaa kyerɛɛ Isak. 67 Afei Isak de Rebeka baa ne maame Sara ntamadan+ mu. Enti ɔbɛyɛɛ ne yere. Isak benyaa ɔdɔ maa no,+ na ɛmaa ne werɛ kyekyee wɔ ne maame wu akyi.+\n^ Ɛbɛyɛ sɛ na ɛyɛ Laban.\n^ Anaa “Yɛn de, yɛrentumi nka papa anaa bɔne nkyerɛ wo.”\n^ Kyerɛ sɛ, ɔbea a ɔhwɛɛ no maa no nufu wɔ ne mmofraase a afei ɔsom no no.\n^ Anaa “atamfo nkurow.”


Nnwom 136 NA-TWI - Aseda dwom - Monna Awurade ase efisɛ - Bible Gateway\nNnwom 135Nnwom 137\nNnwom 136 Nkwa Asem (NA-TWI)\n136 Monna Awurade ase efisɛ oye; n’adɔe wɔ hɔ daa. 2 Monna nea ɔso sen anyame nyinaa no ase; n’adɔe wɔ hɔ daa. 3 Monna awuranom mu tumfoɔ no ase; n’adɔe wɔ hɔ daa. 4 ɔno nko ara na ɔyɛ anwonwade; n’adɔe wɔ hɔ daa. 5 Ne nyansa mu na ɔbɔɔ ɔsoro; n’adɔe wɔ hɔ daa. 6 Ɔbɔɔ asase wɔ nsu a emu ware so; n’adɔe wɔ hɔ daa. 7 Ɔbɔɔ owia ne ɔsram, n’adɔe wɔ hɔ daa. 8 Owia sɛ ɔnhyɛ adekyee so; n’adɔe wɔ hɔ daa; 9 na ɔsram ne nsoromma nhyɛ anadwo so; n’adɔe wɔ hɔ daa. 10 Okum Misraimfo mmakan; n’adɔe wɔ hɔ daa. 11 Odii Israelfo anim fii Misraim; n’adɔe wɔ hɔ daa. 12 Ɔnam ne nsa a ɛyɛ den ne ne basa a tumi wɔ mu no so; n’adɔe wɔ hɔ daa. 13 Ɔpaee ɛpo Kɔkɔɔ no mu; n’adɔe wɔ hɔ daa. 14 Odii ne nkurɔfo anim ma wɔfaa mu; n’adɔe wɔ hɔ daa. 15 Nanso ɔmaa nsu no faa Misraimhene ne n’asraafo; n’adɔe wɔ hɔ daa.


Marko 9 | Intanɛt So Bible| Wiase Foforɔ Nkyerɛaseɛ\nMarko Asɛmpa 9:1-50\nƆsaa abarimaa bi a honhommɔne wɔ no so yare (14-29)\nObi a ɔwɔ gyidi no, ade nyinaa betumi ayɛ yiye ama no (23)\nYesu kaa ne wu ho asɛm bio (30-32)\nAsuafo no gyee akyinnye sɛ hena na ɔyɛ wɔn mu kɛse (33-37)\nNea ɔnsɔre ntia yɛn no wɔ yɛn afã (38-41)\n“Munnya nkyene wɔ mo mu” (49, 50)\n9 Afei nso, ɔka kyerɛɛ wɔn sɛ: “Nokwarem mereka akyerɛ mo sɛ, wɔn a wogyina ha yi mu bi wɔ hɔ a, wɔrenka owu nhwɛ kosi sɛ wobehu sɛ Onyankopɔn Ahenni redi tumi.”+ 2 Nnansia akyi no, Yesu faa Petro ne Yakobo ne Yohane kaa ne ho, na ɔde wɔn kɔɔ bepɔw tenten bi so. Wɔn nko ara na na wɔwɔ hɔ. Na ɔsakrae wɔ wɔn anim;+ 3 na n’ataade fii ase yɛɛ hyɛnhyɛn, na ɛyɛɛ fitafita. Obiara nni asaase so a obetumi ahoro ntama ama ayɛ fitaa saa. 4 Afei nso, Elia ne Mose yii wɔn ho adi kyerɛɛ wɔn, na na wɔne Yesu rekasa. 5 Ɛnna Petro ka kyerɛɛ Yesu sɛ: “Rabi, eye sɛ yɛwɔ ha. Enti ma yensi ntamadan abiɛsa, wo de baako, Mose de baako, Elia nso de baako.” 6 Nokwarem no, na Petro nhu nea ɔnyɛ, efisɛ na wɔabɔ hu paa. 7 Na omununkum bi bae bɛkataa wɔn so, na nne bi+ fi omununkum no mu bae sɛ: “Oyi ne me Ba, nea medɔ no+ no. Muntie no.”+ 8 Na amonom hɔ ara, wɔtotoo wɔn ani, na wohui sɛ obiara nni wɔn nkyɛn bio, gye Yesu. 9 Bere a wɔresian afi bepɔw no so no, ɔka kyerɛɛ wɔn denneennen sɛ wɔnnka nea wɔahu no nnkyerɛ obiara+ kosi sɛ onipa Ba no benyan afi awufo mu.+ 10 Enti wɔanka asɛm no ankyerɛ obiara,* nanso nyan a obenyan afi awufo mu no de, wɔn ara dii ho nkɔmmɔ. 11 Na wofii ase bisabisaa no nsɛm sɛ: “Adɛn nti na akyerɛwfo no ka sɛ, ɛsɛ sɛ Elia+ di kan ba ansa?”+ 12 Ɔka kyerɛɛ wɔn sɛ: “Ampa, Elia bedi kan aba abɛtoto nneɛma nyinaa yiye.+ Ɛnde ɛyɛɛ dɛn na wɔakyerɛw onipa Ba no ho asɛm sɛ, ɛsɛ sɛ ohu amane pii+ na wobu no animtiaa?+ 13 Nokwarem mereka akyerɛ mo sɛ, Elia+ aba, na wɔyɛɛ no nea wɔpɛ biara, sɛnea wɔakyerɛw ne ho asɛm no pɛpɛɛpɛ.”+ 14 Bere a wɔbaa asuafo a aka no nkyɛn no, wohuu nnipadɔm kɛse bi wɔ wɔn ho, na na akyerɛwfo bi ne wɔn regye akyinnye.+ 15 Na nnipadɔm no nyinaa ani bɔɔ no so ara pɛ, wɔn ho dwiriw wɔn, na wotutuu mmirika kɔɔ ne nkyɛn kokyiaa no. 16 Na obisaa wɔn sɛ: “Dɛn na mo ne wɔn regye ho akyinnye?” 17 Na obi fi nnipadɔm no mu buaa no sɛ: “Ɔkyerɛkyerɛfo, mede me babarima brɛɛ wo, efisɛ mum honhom wɔ no so.+ 18 Baabiara a ɛbɛba no so no, etwa no hwe fam, n’ano po ahuru, ɔka ne se si so denneennen, na ɔyɛ mmerɛw. Meka kyerɛɛ w’asuafo no sɛ wontu honhom no, nanso wɔantumi.” 19 Ɛnna ɔka kyerɛɛ wɔn sɛ: “O awo ntoatoaso a munni gyidi,+ bere tenten ahe na me ne mo ntena? Minnya mo ho abotare nkosi da bɛn? Fa no brɛ me.”+ 20 Enti wɔde abarimaa no brɛɛ Yesu. Bere a honhom no huu Yesu no, ɛmaa abofra no wosowosowee prɛko pɛ, na ɔhwee fam bu faa so, na n’ano poo ahuru. 21 Ɛnna Yesu bisaa papa no sɛ: “Bere bɛn na efii ase yɛɛ no?” Ɔkae sɛ: “Efi ne mmofraase pɛɛ. 22 Ɛtaa ma otwa hwe ogya ne nsu mu sɛnea ɛbɛyɛ a ebekum no. Sɛ wubetumi ayɛ ho biribi a, hu yɛn mmɔbɔ na boa yɛn.” 23 Yesu ka kyerɛɛ no sɛ: “Wuse, ‘Sɛ wubetumi a’! Hwɛ, obi a ɔwɔ gyidi no, ade nyinaa betumi ayɛ yiye ama no.”+ 24 Ɛhɔ ara na abofra no papa teɛɛm kae sɛ: “Mewɔ gyidi! Boa me ma me gyidi nyɛ kɛse!”*+ 25 Bere a Yesu hui sɛ nnipadɔm bi de mmirika* reba wɔn nkyɛn no, ɔkaa honhom fĩ no anim sɛ: “Mum ne asotiw honhom, mehyɛ wo sɛ fi ne mu, na mma ne mu bio!”+ 26 Na honhom no teɛɛm, na ɛmaa abarimaa no wosowee mpɛn pii; afei efii ne mu. Na abofra no yɛɛ te sɛ nea wawu, enti na wɔn mu dodow no ara reka sɛ: “Wawu!” 27 Nanso Yesu soo ne nsa maa no so, na ɔsɔree. 28 Ɛnna Yesu wuraa ofi bi mu, na n’asuafo no bisaa no kokoam sɛ: “Adɛn nti na yɛantumi antu honhommɔne no?”+ 29 Ɔka kyerɛɛ wɔn sɛ: “Saa honhommɔne yi de, mpaebɔ nko ara na wobetumi de atu no.” 30 Wofii hɔ kɔe, na wɔkɔfaa Galilea, nanso na ɔmpɛ sɛ obiara bɛte. 31 Efisɛ na ɔrekyerɛkyerɛ n’asuafo no, na ɔka kyerɛɛ wɔn sɛ: “Wobeyi onipa Ba no ahyɛ nnipa nsa, na wobekum no.+ Ɛwom sɛ wobekum no de, nanso nnansa akyi, obenyan.”+ 32 Ná wɔnte n’asɛm no ase, nanso na wosuro sɛ wobebisa no. 33 Na wɔkɔɔ Kapernaum. Bere a ɔwɔ ofi no mu no, obisaa wɔn sɛ: “Dɛn na na moregye ho akyinnye wɔ kwan so no?”+ 34 Wɔyɛɛ dinn, efisɛ bere a wɔnam kwan so no, na wɔregye akyinnye sɛ hena na ɔyɛ wɔn mu kɛse. 35 Enti ɔtenaa ase, na ɔfrɛɛ Dumien no ka kyerɛɛ wɔn sɛ: “Sɛ obi pɛ sɛ odi kan a, ɛsɛ sɛ odi akyi koraa na ɔsom mo nyinaa.”+ 36 Na ɔfaa abofra kumaa bi, na ɔde no gyinaa wɔn mfinimfini. Ɛnna ɔde ne nsa too ne kɔn mu ka kyerɛɛ wɔn sɛ: 37 “Obiara a obegye mmofra nkumaa+ yi mu baako me din mu no, na wagye me nso; na obiara a obegye me no, ɛnyɛ me nko na ogye me, na mmom Nea ɔsomaa me no nso.”+ 38 Yohane ka kyerɛɛ no sɛ: “Ɔkyerɛkyerɛfo, yehuu obi a ɔde wo din retu ahonhommɔne, na yɛyɛe sɛ yebesiw no kwan, efisɛ na onni yɛn akyi.”+ 39 Ɛnna Yesu kae sɛ: “Monnyɛ sɛ mubesiw no kwan, na obiara nni hɔ a ɔde me din bɛyɛ anwonwade, a ɛhɔ ara obetumi asan aka me ho asɛmmɔne. 40 Efisɛ obiara a ɔnsɔre ntia yɛn no, na ɔwɔ yɛn afã.+ 41 Na obiara a ɔbɛma mo nsu kuruwa baako anom esiane sɛ moyɛ Kristo dea+ nti no, nokwarem mereka akyerɛ mo sɛ, n’akatua remmɔ no da.+ 42 Nanso obiara a ɔbɛto nkumaa a wɔwɔ gyidi yi mu baako hintidua no, anka eye ma no mmom sɛ wɔde ɔbo kɛse* a afurum twe bɛsɛn ne kɔn mu, na wɔde no akɔto ɛpo mu.+ 43 “Na sɛ wo nsa to wo hintidua a, twa fi hɔ. Eye ma wo sɛ wubedi dɛm de akɔ nkwa mu sen sɛ wowɔ nsa abien na wobɛkɔ Gehenna,* ogya a wontumi nnum no mu.+ 44 *—— 45 Na sɛ wo nan to wo hintidua a, twa fi hɔ. Eye ma wo sɛ wobɛyɛ apakye de akɔ nkwa mu sen sɛ wowɔ nan abien na wɔbɛtow wo ato Gehenna.*+ 46 *—— 47 Na sɛ w’aniwa to wo hintidua a, tow kyene.+ Eye sɛ wode aniwa baako bɛkɔ Onyankopɔn Ahenni mu sen sɛ wowɔ aniwa abien na wɔbɛtow wo ato Gehenna,*+ 48 faako a mmoawa nwu, na ogya no nnum no.+ 49 “Ɛsɛ sɛ wɔde ogya hyɛ obiara nkyene.+ 50 Nkyene ye; na sɛ nkyene dɛ fi mu a, dɛn na mode bɛhyɛ no nkyene?+ Munnya nkyene wɔ mo mu,+ na mo ne mo ho ntena asomdwoe mu.”+\n^ Ebetumi nso akyerɛ, “wɔde asɛm no too wɔn koma so.”\n^ Anaa “Faako a mihia gyidi no, boa me!”\n^ Anaa “nnipadɔm bi agye bum.”\n^ Anaa “owiyammo.” Ná wɔyam hwiit wɔ ɔbo a ɛte saa so.


Colosas 4 HLGN - Kolosefo 4 NA-TWI | Biblica América Latina\nColosas 4 HLGN - Kolosefo 4 NA-TWI\n1Awuranom, momma mo asomfo nea eye na ɛteɛ. Monkae sɛ mo nso mowɔ Owura wɔ soro.\n2 Mommɔ mpae daa. Mo mpaebɔ mu, monyɛ nnam na monna Onyankopɔn ase. 3 Bere koro no ara mu, mommɔ mpae mma yɛn nso na Onyankopɔn ama yɛn mu kwan ama yɛatumi aka Asɛmpa no ne Kristo ho ahintasɛm. Efisɛ, ɛno nti na meda afiase no. 4 Mommɔ mpae na matumi akasa ama ntease aba mu sɛnea ɛsɛ sɛ mekasa.\n5 Bere biara a mubenya kwan ne wɔn a wɔnyɛ gyidifo no ahyia no, mo ne wɔn nkasa nyansa mu. 6 Daa monka kasa pa a ɛyɛ anigye nkyerɛ wɔn na momma wɔn mu biara mmuae pa.\n7 Yɛn nuabarima pa Tihiko a ɔyɛ odwumayɛfo pa na ɔsan yɛ Awurade adwumayɛ mu somfo no bɛka me ho asɛm akyerɛ mo. 8 Ɛno nti na meresoma no wɔ mo nkyɛn sɛ ɔmmɛka sɛnea yɛrekɔ so fa mfa nhyɛ mo den no. 9 Onua Onesimo a ɔyɛ nokwafo ɔdɔfo na ɔsan fra mo kuw mu no ne no na ɛreba. Wɔbɛka biribiara a ɛrekɔ so wɔ ha akyerɛ mo.\n10 Me yɔnko Aristarko a ɔne me da afiase no kyia mo. Saa ara na Barnaba ne nua Marko nso kyia mo. Wɔaka akyerɛ mo se sɛ ɔba mo nkyɛn a, munnye no fɛw so. 11 Yosua a wɔfrɛ no Yusto no nso kyia mo. Saa nnipa baasa yi nko ara ne Yudafo a wɔasakra wɔn adwene a me ne wɔn reyɛ Onyankopɔn ahenni no ho adwuma a wɔaboa me yiye.\n12 Kristo Yesu somfo a wɔfrɛ no Epafra a ɔfra mo kuw mu no nso kyia mo. Daa ɔbɔ mpae dennen srɛ Onyankopɔn sɛ ɔnhyɛ mo den na ɔmma mo nyansa na mommrɛ mo ho ase mma n’apɛde. 13 Metumi adi ne nsiyɛ ho adanse akyerɛ mo ne nnipa a wɔwɔ Laodikea ne Hierapoli no.\n14 Luka a ɔyɛ yɛn yaresafo pa no ne Dema kyia mo.\n15 Yekyia anuanom a wɔwɔ Laodikea ne Nimfa ne asafo a wohyia wɔ ne fi no. 16 Sɛ mokan saa nhoma yi wie a, monhwɛ sɛ mobɛkan akyerɛ asafo a wɔwɔ Laodikea no saa ara nso na monkan nhoma a efi Laodikea no. 17 Monka nkyerɛ Arkipo se, “Bɔ mmɔden sɛ wubewie ɔsom a wɔde ahyɛ wo nsa wɔ Awurade din mu no.”\n18 Me, Paulo, me nsa ano nkyerɛw a mede kyia mo ni: Monkae me mpokyerɛ no. Onyankopɔn adom nka mo.\nNA-TWI : Kolosefo 4


Abawo - Wikipedia\nAbawo, a wɔsan frɛ no awokyem ne awo, yɛ awiei a wɔde ba nyinsɛn mu a nkokoaa biako anaa nea ɛboro saa fi awotwaa mu. Wɔ afe 2015 mu no, wɔwoo nkokoaa ɔpepem ɔha aduasa anum wiase nyinaa. Wɔwoo bɛyɛ ɔpepem dunum ansa na nnawɔtwe aduasa asɔn soe, na efi ɔha mu nkyekyem abiɛsa kosi dumien nso na wɔwoo wɔn wɔ nnawɔtwe aduanan abien akyi. Wɔ aman a wɔanya wɔn ho mu no, wogye awo dodow no ara wɔ ayaresabea bere a wɔ aman a wonni bi mu no, wogye awo dodow no ara wɔ fie wɔ awo mu aboafo hwɛ ase.\nƆkwan a ebu so a wɔfa so wo mma ne awo a ɛfa ɔbea ase no. Tebea ahorow abiesa na ɛwɔ eyi mu:ɛyɛ tiaa ne ase a emu bue, akokoaa no san, afei na wɔawo ba no na akyiri yiawo akyi ahoma nso apue aba. Tebea a edi kan no gye nnɔnhwerew dumien kosi dunkrɔn, nea edi hɔ gye simma aduonu kosi nnɔnhwerew abien, na nea etwa to no nso gye simma anum kosi aduasa. Ɔfa a edi kan no taa de ɛyaw ba ɔbea no ase anaa n’akyi a egye anibu aduasa na ɛba simma du kosi aduasa biara. Bere rekɔ so no, ɛyaw no mu yɛ den na ɛba ntɛmntɛm nso. Wɔ ɔfa a ɛto so abien no mu no, n’ase betumi amia. Wɔ nea ɛto so abiesa mu no ahoma a ɛso akokoaa no mu a wɔbɛkyekyere yɛ nea wɔhyɛ ho nkuran mpɛn pii. Akwan ahorow wɔ hɔ a ɛbɛboa ama ɛyaw abrɛ ase te sɛ da a ɔbɛda hɔ nnuru, ne nea wɔde to n’akyi.\nMpɛn pii no, nkokoaa no ti na edi kan ba; nanso wɔ bɛyɛ ɔha mu nkyekyem anan mu no, wɔn nan anaa wɔn to di kan ba, a wɔfrɛ no awodan. Mpɛn pii wɔ awo mu no, ɔbea no tumi didi na otumi di akɔneaba, wɔnhyɛ nkuran sɛ obepia wɔ ɔfa a edi kan no mu anaa bere a akokoaa no ti apue no, na wɔnhyɛ sa a wɔsa ho nkuran. Ɛwom sɛ twa a wotwaɔbea ase, a wɔfrɛ no episiotomy, abu so de, nanso ɛho nhia mpɛn pii Wɔ afe 2012 mu no, wɔnam oprehyen so gyee nkokoaa ɔpepem aduonu abiesa, a wɔfrɛ eyi Caesarean section. Wobetumi ahyɛ Caesarean section ho nkuran ama ntaafo, sɛ wohu sɛ akokoaa no ahaw, anaa awo a ɛredan. Wɔ ɔkwan yi mu no, ebetumi agye bere tenten ansa na obi ho atɔ no.\nAfe biara no, nyinsɛn ne awo mu haw ahorow de mmaatan a wɔhwere wɔn nkwa, mpem ahanum ba, wɔn mu ɔpepem asɔn nya ɔhaw ahorow a egye bere tenten, na ɔpepem aduonum nso nya akwahosan ho haw wɔ awo akyi. Eyinom dodow no ara sisi wɔ aman a wonni bimu. Awo akyi ɔhaw no bi ne awo a biribi si no kwan,awo akyi mogyatu,asehwe, ne awo akyi nyarewa. Ɔhaw a etumi ba akokoaa no so bi ne ɔhome papa a wonnya.\nWikimedia Commons has media related to: Abawo\nRetrieved from "https://ak.wikipedia.org/w/index.php?title=Abawo&oldid=28821"\nThis page was last edited on 16 Ayɛwohomumu 2022, at 14:25.


Nnwom 51 NA-TWI - Bɔne fafiri mpaebɔ - Hu me mmɔbɔ, O - Bible Gateway\nNnwom 50Nnwom 52\nNnwom 51 Nkwa Asem (NA-TWI)\n51 Hu me mmɔbɔ, O Onyankopɔn, wɔ dɔ a wodɔ me daa nti. Esiane w’ahummɔbɔ kɛse nti, popa me bɔne! 2 Hohoro m’amumɔyɛ nyinaa na tew me ho fi me bɔne mu! 3 Mihu me mfomso; daa mekae me bɔne. 4 Mayɛ bɔne atia wo; atia wo nko. Na mayɛ nea woka se ɛyɛ amumɔyɛ. Enti sɛ wubu me atɛn a, na ɛfata. Na wudi bem nso sɛ wubu me fɔ. 5 Meyɛ bɔne fi m’awosu mu; efi da a wɔwoo me no, na meyɛ bɔne. 6 Nokware na wohwehwɛ. Fa wo nyansa hyɛ m’adwene mu.


Yohane Adiyisɛm 3 - Nkwa Asem (NA-TWI) | Biblica América Latina\nYohane Adiyisɛm 3 - Nkwa Asem (NA-TWI)\nYohane Adiyisɛm 3\nSardi asafo no nhoma\n1“Kyerɛw krataa kɔma asafo a ɛwɔ Sardi no se: “Eyi ne asɛm a efi obi a ɔwɔ Onyankopɔn ahohom ason ne nsoromma ason no nkyɛn. Minim nea woreyɛ. “Minim sɛ woagye din sɛ wote ase nanso woawu. 2 Enti nyan na kanyan nea aka wo nkyɛn no na anwu koraa. Efisɛ, mahu sɛ nea woayɛ no nya nnii mu wɔ Onyankopɔn anim. 3 Kae nea wɔkyerɛɛ wo no ne sɛnea wotee no. Di so na twe wo ho fi wo bɔne ho. Sɛ woankanyan wo ho a, mɛba wo so sɛ ɔkorɔmfo, na worenhu bere ko a mɛba.\n4 “Nanso mo mu kakraa bi a wɔwɔ Sardi no mfaa wiase nkekae nkekaa wɔn ntade mu. Wɔne me bɛnantew a wɔhyɛ ntade fitaa efisɛ, ɛsɛ wɔn sɛ wɔyɛ saa. 5 Wɔn a wobedi nkonim no, wɔbɛhyɛ wɔn ntade fitaa, na merentwa wɔn din mfi ateasefo din mu wɔ nhoma no mu. M’Agya no ne abɔfo no anim na mɛda no adi sɛ wɔyɛ me de.\n6 “Sɛ wowɔ aso a, tie nea Honhom no ka kyerɛ asafo no.”\nFiladelfia asafo no nhoma\n7 “Kyerɛw krataa kɔma asafo a ɛwɔ Filadelfia no se: “Eyi ne asɛm a efi obi a ɔyɛ kronkron, yɛ nokware a okita safe a na ɛyɛ Dawid de a sɛ obue a, obi ntumi nto mu na ɔto mu nso a, obi ntumi mmue no nkyɛn.\n8 “Minim nea woyɛ. Minim sɛ wowɔ tumi kakra. Woadi me nkyerɛkyerɛ no so nam so adi me nokware. Mabue ɔpon bi wɔ w’anim a obi ntumi nto mu.\n9 “Tie! Kuw a ɔbonsam afa wɔn no, saa atorofo a wɔka se wɔyɛ Yudafo nanso wɔnyɛ bi no, mɛma wɔaba w’anim abebu wo nkotodwe. Wɔn nyinaa behu sɛ medɔ wo.\n10 “Esiane sɛ woadi me mmara so anya boasetɔ nti, sɛ ɔhaw a ɛreba wiase nyinaa de asɔ asase so nnipa nyinaa ahwɛ no ba a, megye wo afi mu. 11 Mereba nnansa yi ara. Kora wo agyapade, na obi anwia wo nkonim abotiri no.\n12 “Nea obedi nkonim no, mɛyɛ no odum me Nyankopɔn asɔredan mu, na ɔremfi mu bio da. Mɛkyerɛw me Nyankopɔn din ne me Nyankopɔn kurow din a ɛyɛ Yerusalem foforo a ebefi soro me Nyankopɔn nkyɛn aba no agu ne ho. Bio, mɛkyerɛw me din foforo agu ne ho.\n13 “Sɛ wowɔ aso a, ɛnne tie nea Honhom no ka kyerɛ asafo no.’“\nLaodikea asafo no nhoma\n14 “Kyerɛw krataa kɔma ɔbɔfo a ɔwɔ Laodikea asafo mu no se: “Eyi ne asɛm a efi Amen a ɔyɛ ɔdanseni nokwafo a ɔyɛ biribiara a Onyankopɔn bɔe no abɔse nkyɛn.\n15 “Minim nea woayɛ. Minim sɛ wonyɛ nwunu nso wonyɛ hyew. Me pɛ ne sɛ, anka wobɛyɛ mu baako. 16 Nanso esiane sɛ woyɛ potrobodwo na wonyɛ hyew na wonyɛ nwunu nti, merebɛtew wo sɛ ntasu afi m’anom.\n17 “Woka se, Meyɛ ɔdefo na manya me ho na mewɔ nea ehia me nyinaa. Nanso wunnim hia a ahia wo ne mmɔbɔ a woyɛ. Woyɛ ohiani. Woda adagyaw, na w’ani afura.\n18 “Enti mitu wo fo se tɔ sikakɔkɔɔ, sikakɔkɔɔ amapa, fi me nkyɛn sɛnea ɛbɛma woayɛ ɔdefo. Afei tɔ ntade fitaa hyɛ fa kata wo animguase adagyaw no so. Afei tɔ aduru gu w’ani so sɛnea wubehu ade. 19 Mekɔ so twe wɔn a medɔ wɔn no nyinaa aso. Enti bɔ mmɔden na twe wo ho fi bɔne ho.\n20 “Tie! Migyina ɔpon no akyi rebɔ mu; sɛ obi te me nne na obue pon no a, mɛba ne fi na me ne no adidi na ɔno nso ne me adidi. 21 Mɛma nkonimdifo no atena m’ahengua no ho sɛnea madi nkonim nti mete m’Agya ahengua ho mprempren no.\n22 “Sɛ wowɔ aso a, ɛnne tie nea Honhom no ka kyerɛ asafo no.”\nNA-TWI : Yohane Adiyisɛm 3


William Bedell Ireland Kasa Bible\nKENKAN WƆ Afrikaans Albanian Amharic Arabic Armenian Armenian (West) Aymara Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Ga Georgian German Greek Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Lingala Lithuanian Luganda Luo Luvale Macedonian Malagasy Maltese Maya Myanmar Ngabere Norwegian Nyaneka Nzema Ossetian Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Tetun Dili Thai Tigrinya Tok Pisin Totonac Tshiluba Tsonga Tswana Turkish Tuvaluan Twi Ukrainian Umbundu Vietnamese Xhosa Yoruba Zapotec (Isthmus) Zulu\nAFE 1627 mu no, William Bedell, ɔsɔfo a ɔfiri England no kɔɔ Ireland. Ɔduu hɔ no, ɔhuu biribi maa ne ho dwirii no. Ireland yɛ ɔman a Katolek som agye ntini wɔ hɔ, nanso Britain a ɛhɔfo yɛ Protestantfo no na na ɛdi wɔn so. Ná wɔn a wɔagye Protestant som agyinam no akyerɛ Bible no ase kɔ kasa pii mu wɔ Europe nyinaa. Nanso na obiara nyɛɛ n’adwene sɛ ɔbɛkyerɛ Bible no ase akɔ Ireland kasa mu.\nEnti Bedell gye gyinaa mu kaa sɛ, ‘sɛ Irelandfo nte Borɔfo a, ɛno nkyerɛ sɛ ɛsɛ sɛ yɛbu yɛn ani gu wɔn so.’ Ne saa nti, ɔyɛɛ n’adwene sɛ ɔbɛkyerɛ Bible no ase akɔ Ireland kasa mu. Nanso, wɔsɔre tiaa no denneennen, ne titiriw Prostestantfo. Dɛn ntia?\nNÁ WƆMPƐ SƐ WƆKA IRELAND KASA\nBedell fa too ne ho so sɛ ɔbɛsua Ireland kasa no. Bere a ɔbɛyɛɛ sukuu panin wɔ Trinity College a ɛwɔ Dublin no, ɔhyɛɛ sukuufo no nkuran sɛ wɔnka Ireland kasa no. Akyiri yi a ɔbɛyɛɛ sɔfopanyin wɔ Kilmore no nso, ɔhyɛɛ nkurɔfo nkuran saa ara. Nokwasɛm ne sɛ, bere a Ɔhemmaa Elizabeth I a ɔfiri England tee Trinity College no, na ne botae ne sɛ wɔbɛtete asɔfo a wɔbɛtumi de ɔmanfo a wɔhyɛ n’ase no kurom kasa akyerɛkyerɛ wɔn Bible no. Bedell maa saa adaeso no baa mu.\nNá nnipa a wɔwɔ Katolek asɔre no mu wɔ Kilmore no dodow no ara ka Ireland kasa. Enti Bedell hyɛe sɛ asɔfo a wɔtumi ka Ireland kasa no na ɛsɛ sɛ wɔyɛ asɔre. Ɔde asɛm no kɔtoo atumfoɔ no anim, na na adwene a ɔkura ne asɛm a ɔsomafo Paulo kae a ɛwɔ 1 Korintofoɔ 14:19 no hyia. Ɛhɔ ka sɛ: “Asafo no mu deɛ, anka mɛpɛ sɛ mede m’adwene bɛka nsɛm nnum na ama matumi akyerɛkyerɛ afoforɔ sene sɛ mɛka nsɛm mpem du wɔ kasa bi mu,” kyerɛ sɛ kasa a nnipa dodow no ara nte.\nNanso atumfoɔ binom sɔre gyinae denneennen sɛ wɔmpene da. Abakɔsɛm akyerɛwfo kyerɛ sɛ, atumfoɔ no bi kaa sɛ sɛ wɔma ɔmanfo sua Ireland kasa a, na wɔde “Ɔman no reto asiane mu.” Afoforo nso kaa sɛ sɛ wɔyɛ saa a, “ɛbɛdi atia Aban no.” Ná ebinom adwene ne sɛ sɛ wɔka Ireland kasa no hyɛ a, ɛbɛboa England man no. Nokwasɛm ne sɛ, wɔhyɛɛ mmara mpo sɛ Irelandfo mpia wɔn kasa ne wɔn amammerɛ nto nkyɛn na wɔnsua Borɔfo na wɔnyɛ wɔn ade sɛ Britainfo.\nBIBLE A BEDELL KYERƐƐ ASE NO\nNanso, Bedell amma nea atumfoɔ no kae no ammɔ ne hu. Afe 1630 kɔsi 1635 mu hɔ no, ɔfirii ase kyerɛɛ Borɔfo Bible a afei na na wɔatintim no foforo (King James Version, afe 1611 deɛ) no ase kɔɔ Ireland kasa mu. Ná ne botae ne sɛ ɔbɛkyerɛ Bible no ase ama nnipa pii akenkan ate ase. Asɛm a na ɔka ara ne sɛ, sɛ ahiafo antumi ankenkan Bible no ante ase a, wɔntumi nhwehwɛ mu nhu nea ɛsɛ sɛ wɔyɛ na wɔanya daa nkwa.—Yohane 17:3.\nƐnyɛ Bedell ne onipa a ɔdii kan huu no saa. Bɛyɛ mfe 30 a na atwam no, ɔsɔfopanin bi a wɔfrɛ no William Daniel nso hui sɛ ɛyɛ den ma nkurɔfo sɛ wɔbɛte nea Bible kyerɛkyerɛ no ase. Ɔkaa sɛ, “Sɛ Bible no nni wɔn kasa mu a, ɛbɛyɛ den sɛ wɔbɛte ase.” Ná Daniel akyerɛ Kristofo Hela Kyerɛwnsɛm no ase akɔ Ireland kasa mu. Afei Bedell hyɛɛ ase kyerɛɛ Hebri Kyerɛwnsɛm no ase. Nea William Daniel kyerɛɛ ase ne Bedell deɛ no na ɛbɛyɛɛ Bedell Bible no. Enti Bedell Bible no bɛyɛɛ Bible a ɛdi kan wɔ Ireland kasa mu. Mfe 300 a ɛdi hɔ no, ɛno nko ara ne Bible mua a na wɔakyerɛ ase kɔ Ireland kasa mu.\nNá Bedell ankasa aben wɔ Hebri kasa mu, na ɔfaa nnipa mmienu a wɔfiri Ireland ma wɔboaa no ma ɔkyerɛɛ Bible no ase firii Borɔfo mu kɔɔ Ireland kasa mu. Bere a adwuma no rekɔ so no, Bedell ne onipa baako anaa nnipa mmienu a ɔgye wɔn di tɔɔ wɔn bo ase hwɛɛ nkyekyɛm biara a wɔakyerɛ ase no mu. Wɔyɛɛ nhwehwɛmu wɔ Bible afoforo mu nso. Ebi ne Bible a Switzerlandni Giovanni Diodati kyerɛɛ ase kɔɔ Italy kasa mu, Hela Septuagint no, ne Hebri Bible nsaano nkyerɛwee a akyɛ yie no.\nBedell ne ne nkurɔfo no suasuaa wɔn a wɔkyerɛɛ King James Version ase no (na Bedell ankasa nim wɔn mu binom). Wɔde Onyankopɔn din hyehyɛɛ mmeae pii wɔ wɔn Bible no mu. Ɛho nhwɛso ne Exodus 6:3. Ɛhɔ no, wɔkyerɛɛ Onyankopɔn din no ase “Iehovah.” Bible a Bedell de ne nsa kyerɛwee no, wɔakora so wɔ Marsh Library, Dublin, Ireland.—Hwɛ adaka a wɔato din “Wɔakae Adwuma Pa a Bedell Yɛe.”\nBedell kyerɛɛ Bible no ase wiei bɛyɛ afe 1640 mu. Nanso, wantumi antintim no amonom hɔ ara. Dɛn ntia? Ade baako ne sɛ na asɔretiafo no gu so ara rehaw no. Wɔkasa tiaa obi a na ɔdi akoten wɔ Bible a na Bedell rekyerɛ ase no mu; adwene a na ɛwɔ akyi ara ne sɛ wɔbɛka sɛ wɔn nkyerɛase no nyɛ papa. Wɔkyeree no yayaaya de no too afiase. Anso hɔ ara, wɔ afe 1641 mu no, nkurɔfo sɔre tiaa England aban no denneennen maa nnipa pii wuwui. Wei nyinaa na Bedell ani tua. Bedell firi England deɛ, nanso Irelandfo no ara bi bɔɔ ne ho ban kɔsii bere bi, efisɛ na wɔnim sɛ ɔdwene wɔn ho paa. Nanso ewiee ase no asraafo atuatewfo no kyeree no toom, na na ne dabere mu nyɛ koraa. Wei ma ɔwuu ntɛm wɔ afe 1642 mu. Bedell antumi antintim Bible a ɔkyerɛɛ ase no.\nBedell nsaano nkyerɛwee, bɛyɛ afe 1640, kratafa a nwoma no din pue, ne Bible a wɔtintimii no afe 1685 no\nBere a nkurɔfo bɛtuu Bedell nneɛma pansamee na wɔsɛee ne fie no, ɛkaa dɛ sɛ anka wɔsɛee ne Bible no. Nanso ne yɔnko brɛboɔ bi tumi bɔɔ mmɔden faa nneɛma a na wakyerɛ ase no nyinaa siei. Akyiri yi, saa nneɛma no kɔdii Narcissus Marsh nsam. Ɔno na ɔbɛyɛɛ ɔsɔfopɔn wɔ Armagh, na ɔno na ɔbɛdaa Church of Ireland ano. Nyansahufo Robert Boyle de sika boaa no na ɔde akokoduru tintimii Bedell Bible no wɔ afe 1685 mu.\nMMƆDEN KAKRA A ƆBƆE NO BOAE PAA\nBible a Bedell kyerɛɛ ase no annye din wɔ wiase. Nanso mmɔden kakra a ɔbɔe no boa maa nkurɔfo tee Bible no ase yie, titiriw wɔn a wɔka Ireland kasa no. Ɛnyɛ Irelandfo nko na ɛboaa wɔn, na mmom ɛboaa Scotlandfo ne nnipa a wɔwɔ mmeae afoforo nso. Afei deɛ na wɔn nsa bɛtumi aka nea wɔhia wɔ honhom fam, efisɛ wɔbɛtumi akenkan Onyankopɔn Asɛm no wɔ wɔn kurom kasa mu.—Mateo 5:3, 6.\n“Sɛ yɛkenkan Bedell Bible no a, yɛte Bible mu nsɛm no wɔ yɛn kurom kasa mu. Aboa paa ma me ne m’abusua abɛhu nokware a ɛwɔ Kyerɛwnsɛm no mu”\nBedell Bible no aboa nnipa a wɔn ani gye nokware no ho de abɛsi nnɛ. Obi a ɔka Ireland kasa a nnansa yi ara ɔbɛhuu nea Bible kyerɛkyerɛ ankasa no kaa sɛ: “Sɛ yɛkenkan Bedell Bible no a, yɛte Bible mu nsɛm no wɔ yɛn kurom kasa mu. Aboa paa ma me ne m’abusua abɛhu nokware a ɛwɔ Kyerɛwnsɛm no mu.”\nWɔakae Adwuma Pa a Bedell Yɛe\nBere a wɔtintim Bedell Bible no wɔ afe 1685 mu no, mfe bɛyɛ 300 twaam ansa na wɔresan atintim Bible foforo wɔ Ireland kasa mu. Afei wɔ afe 1981 mu no, Katolek nwomanimfo yɛɛ Maynooth Bible no wɔ Ireland kasa a wɔka no nnɛ mu. Nnianim nsɛm a ɛwɔ Maynooth Bible no mu no, wɔkaa “adwuma kɛse a Church of Ireland no yɛe bere a wɔtintim Bible bɛyɛ mfe 400 a atwam ni no ho asɛm.” Nokwarem no, Bedell Bible no na na wɔreka ho asɛm. Nanso nnansa yi ara na Katolek Asɔre no rema Katolekfo kwan ma wɔakenkan Bedell Bible no.\nEXODUS 6:3 BEDELL BIBLE\nNwomanimfo a wɔyɛɛ Maynooth Bible no tintimii adwuma a wɔdii kan yɛe no bi wɔ afe 1971 mu. Ná Bible no fã bi ne Pentatúc (Pentateuch), kyerɛ sɛ nwoma nnum a ɛdi kan wɔ Bible mu no. Bere a Katolek nwomanimfo no reka adwuma a Bedell dii kan yɛe ho asɛm no, wɔkyerɛw wɔ kratafa a ɛdi kan wɔ wɔn Bible no mu sɛ, “Yɛde rekae William Bedell.”\nWɔn a wɔkyerɛɛ Pentatúc no ase no de Ireland kasa mu asɛmfua “Iávé” a ɛyɛ Onyankopɔn din no hyehyɛɛ mmeae pii a epue wɔ Hebri Kyerɛwnsɛm no mu, baabi a wɔakyerɛw YHWH no. Ɛho nhwɛso ne Exodus 6:2-13. Nanso, awerɛhosɛm ne sɛ bere a wɔwiee Maynooth Bible no, wɔn a wɔkenkan mu na wɔyɛɛ mu nsakrae ansa na wɔretintim no yii Onyankopɔn din no firii mu koraa, na wɔde “an Tiarna” (Awurade) sii ananmu. Bedell deɛ, ɔde Onyankopɔn din no dii dwuma.\nBible Nkyerɛase Ahorow Bible Asekyerɛfo Abakɔsɛm Ne Bible\nWɔde Ahyɛ Yɛn Nsa Sɛ Yɛnkyerɛ “Onyankopɔn Nsɛm Kronkron” No Ase—Romafoɔ 3:2\nShare Share Bedell Bible—Mmɔden Kakra a Ɔbɔe no Ma Wɔtee Bible no Ase Yie\nShare Share ƆWƐN-ABAN Hwannom Ne Yehowa Adansefo?